புதுக்குடியிருப்பு ஆனந்தபுரத்திலே வீரகாவியமான வீரத்தளபதிகளின் 11ஆம் ஆண்டு வீரவணக்க நாள் இன்றாகும். | TamilNews விவசாயி புதுக்குடியிருப்பு ஆனந்தபுரத்திலே வீரகாவியமான வீரத்தளபதிகளின் 11ஆம் ஆண்டு வீரவணக்க நாள் இன்றாகும். by Editor 11:11:00 - 0 சிறிலங்கா அரசோடு இந்திய மற்றும் வல்லாதிக்க அரசுகள் கூடி நிகழ்த்திய தடைசெய்யப்பட்ட இரசாயன தாக்குதலால் 500 க்கும் மீறப்பட்ட மூத்த உச்சபட்ச தீரர்களாக ஆற்றல்களும் ஆளுமையும் கொண்ட வீர தளபதிகள் சூழ்ச்சியால் அநியாயமாக கொல்லப்பட்ட நாள்! ஆனந்தபுரம் முற்றுகைப்போரில் வீரகாவியமான மான மாமறவர்களுக்கு வீரவணக்கம்! சுற்றி நின்ற பகை கண்டு அஞ்சாமல் துஞ்சாமல் வீரம் மிக்க போராட்டத்தை களமாக்கிய ஆனந்தபுர நாயகர்கள் நாயகிகள் உலக விடுதலை வரலாற்றில் வேறு எங்கும் கண்டிருக்க முடியாத வரலாறு படைத்தவர்கள்! "விடுதலை அல்லது வீரச்சாவு!" என்ற தாரக மந்திரத்தை உச்சரித்தபடி ஒவ்வொரு போராளிகளும் தளபதிகளும் ஊன் உறக்கம் இன்றி தொடர்ந்து களமாடி எதிரியை திக்கு முக்காட வைத்த சாதனை நாட்கள். இராணுவர்கள் நூற்று கணக்கில் கொன்று குவிக்கப்பட்டு கொண்டிருக்க அரசு குடிக்க நீர் கூட அனுமதிக்காமல் அனைத்து உதவிகளும் தடை செய்யப்பட்ட நிலையில் தமக்கேற்பட்ட சோர்வைக் கூட மறந்த நிலையில் தம்மிடம் இருந்த வளங்களை வைத்து சாவின் உச்சக்கட்டத்தில் கூட தர்மயுத்தம் நடத்தினார்கள். அக்களத்தில் போரிட்ட ஒவ்வொரு வீரர்களுடைய அழிக்க முடியாத வரலாறுகளும் அவர்களுடைய செங்குருதிகளால் அந்த மண்ணில் பதியப்பட்டன . முப்பதாண்டு கால ஆயுத விடுதலைப் போராட்டத்தின் அசைவியக்கத்தை உலுப்பிவிட்ட நிகழ்வாக – 2009 ஆம் ஆண்டின் ஏப்ரல் மாதத்தின் தொடக்கத்தில் - முல்லைத்தீவு மாவட்டத்திலுள்ள ஆனந்தபுரம் கிராமத்தில் நிகழ்ந்த சமர் கணிக்கப்படுகின்றது. விடுதலைப்புலிகள் எதிர்பார்த்தற்கு மாறாக - பாரிய ஆள் இழப்புக்களுக்கு பின்னரும் - தொடர்ச்சியாக ஆயிரக்கணக்கான சிங்கள தேசத்தின் படைவீரர்கள் களத்திற்கு அனுப்பப்பட்டிருந்தனர். அதேவேளை விடுதலைப்புலிகளுக்கான படைக்கல வளங்கள் தமிழீழ கடற்பரப்பினூடாக தாயகத்திற்கு கொண்டுசெல்லப்படுவதை தடுப்பதற்கான முழுமையான ”கடற்தடுப்புச் சுவரை” வல்லாதிக்க அரசுகளின் உதவியுடன் சிங்கள தேசம் அமைத்திருந்தது. வரையறுக்கப்பட்ட போர்த் தளபாடங்களுடனும் ஆட்பல வளத்துடனும் போரிட்ட தமிழர் சேனை வன்னிப்பெருநிலத்தின் பெரும்பகுதியை கைவிட்டு பின்வாங்கியிருந்தது. எனினும் இறுதிவரை ஏதோ ஒரு இடத்திலிருந்து மீண்டும் - ஆக்கிரமித்து வரும் படைகளை தடுத்து - முறியடிப்பு தாக்குதலை செய்து தமிழீழ தாயகத்தை மீட்டுவிடலாம் என்றே அனைத்து மக்களும் நம்பியிருந்தனர். விடுதலைப்புலிகளின் பிரதான போர்க்கலங்கள் அனைத்தையும் உள்வாங்கி திட்டமிடப்பட்ட இத்தாக்குதலுக்காக பெருமளவு விடுதலைப் புலிகளும் நிலைப்படுத்தப்பட்டிருந்தனர். தொலைதூர தாக்குதலுக்கேயென வடிவமைக்கப்பட்ட போர்க்கலங்கள் அனைத்தும் குறுந்தூர தாக்குதலுக்காக நிலைப்படுத்தப்பட்டு இருந்தது. ◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌◌ விடுதலைப்புலிகளின் மூத்த தளபதியான பிரிகேடியர் தீபன் தமிழீழ விடுதலைப் போராட்டத்தின் ஒரு ஒப்புயர்வற்ற தளபதி. ஜெயசிக்குறு போர்க்களத்தில் சிறிலங்கா படைகளுக்கு சிம்மசொப்பனமாக அறியப்பட்ட தளபதி பிரிகேடியர் தீபன். வவுனியாவிலிருந்து முன்னேறி, கிளிநொச்சியிலுள்ள படைகளுடன் இணைப்பை செய்து, வன்னி பெருநிலத்தை கூறுபோடும் திட்டத்துடன், முன்னேறிய சிறிலங்கா இராணுவத்தை, புளியங்குளத்தில் - 1997 ஆம் ஆண்டில் - தடுத்துநிறுத்தி புளியங்குளத்தை புலிகளின் புரட்சிக்குளமாக்கிய தளபதிதான் பிரிகேடியர் தீபன். புளியங்குளத்தை சுற்றிவளைத்து அதற்கான வழங்கல் பாதைகளை துண்டித்தபோதும், தளராமல் நாங்கள் ”இங்கேயே சமைத்து சாப்பிடுவோம். ஆனால் ஒரு போதும் பின்வாங்ககூடாது.” என உறுதியோடு கூறி அங்கேயே நிலைகொண்டிருந்து முன்னேறிவந்த டாங்கிகளையும் தகர்த்து ஒரு துருப்புக்காவி கவசவாகனத்தையும் கையகப்படுத்தினார். அதற்கு பின்னர் நடைபெற்ற ஓயாத அலைகள் - 2 நடவடிக்கையிலும் போர்த்தளபதி பிரிகேடியர் தீபனின் தந்திரோபாயமான படைநகர்த்தல் மிகப்பிரசித்தமானது. அப்படியான இறுக்கமான தளத்தை கைப்பற்றும் சமரை வழிநடத்தியவர் தளபதி தீபன் அதற்கு பின்னர் ஓயாத அலைகள் – 3 படைநடவடிக்கையின்போது பரந்தன் படைத்தளத்தை கைப்பற்றும் நடவடிக்கையின்போது பட்டப்பகலில் மரபுவழி இராணுவமாக தமிழர் சேனையை வழிநடத்தி பல மூத்ததளபதிகளின் பாராட்டை பெற்றவர். பிரிகேடியர் ஆதவன் அல்லது கடாபி அவர்கள் விடுதலைப் புலிகளின் இன்னொரு முக்கிய தளபதி. சிறிலங்கா இராணுவத்தினருக்கு எதிராக தமிழீழ தாயகத்தில் மேற்கொள்ளப்பட்ட பெரும்பாலான கரும்புலி தாக்குதல்களை திட்டமிட்டு நெறிப்படுத்திய சிறப்பு நடவடிக்கைக்கான தளபதி. தமிழீழ தேசிய தலைவரின் பாதுகாப்பு பணிகளுக்காக தனது போராட்ட வாழ்க்கையின் பெரும்பகுதியை செலவழித்த இத்தளபதி, படைக்கட்டுமானங்களான தொடக்கப்பயிற்சி கல்லூரிகளையும் அதிகாரிகள் பயிற்சிக் கல்லூரிகளையும் நிர்வகித்து வந்திருந்தார். தமிழீழ தாயகத்தை விடுவிக்கும் போரில், குறைந்தளவு ஆளணி வளங்களுடன் சமரை வெல்வதற்காக, தமிழீழ தாயகத்திலிருந்த எதிரிகளின் தளத்திற்குள், ஆழ ஊடுருவி மேற்கொள்ளப்படும் கரும்புலித்தாக்குதல்கள் பெரும்பாலும் இவரது நெறிப்படுத்தலிலேயே நடந்திருக்கிறது. நவீன மரபு வழிக்கட்டமைப்புகளுக்கு அமைவாக சிறப்பு இராணுவ நடவடிக்கைகளை நெறிப்படுத்திய இத்தளபதி புதிய போராளிகளை உருவாக்கும் பயிற்சிக் கல்லூரிகளையும் நேரடியாக கண்காணித்து வந்தார். வன்னியில் போர் இறுக்கமான கட்டத்தை அடைந்தபோது களமுனையிலிருந்தே நேரடியாக படை நகர்த்தலை மேற்கொண்ட இத்தளபதியும் ஆனந்தபுரம் சமரில் விழுப்புண் அடைந்தார். பின்னர் களமுனையிலிருந்து இவரை அகற்றுவதற்கு போராளிகள் பலத்த முயற்சிகள் மேற்கொண்டபோதும் அதுமுடியாமல்போக தமிழீழ தாயகத்தை விடுவிக்கும் போரில் தன்னுயிரையும் அர்ப்பணித்துக்கொண்டார். "ஐஞ்சிஞ்சி" என செல்லமாக அழைக்கப்பட்ட 120 மிமீ பீரங்கிகள் தான் ஓயாத அலைகள் – I நடவடிக்கையின் போது பாரிய படைக்கல சக்தியாக விடுதலைப் புலிகள் தரப்பில் இருந்தது. முல்லைத்தீவில் கைப்பற்றப்பட்ட 122 மிமீ ஆட்லறிகளுடன் ஆரம்பமான விடுதலைப்புலிகளின் கேணல் கிட்டு ஆட்லறி படையணி வெளிநாடுகளில் கொள்வனவு செய்யப்பட்ட இன்னும் பல ஆட்லறிகளுடன் பெருவளர்ச்சி கண்டிருந்தது. பிரிகேடியர் விதுசா- பிரிகேடியர் துர்க்கா ஆனையை அடக்கிய அரியாத்தை என வரலாறு தேடிக்கொண்டிருக்கும் எம்மவர் மத்தியில் அரியாத்தைகளையே உருவாக்கி காட்டிய பெருமை இவ்விரு தளபதிகளையுமே முக்கியமாக சேரும். ஆண் போராளிகளுக்கு நிகராக பெண் போராளிகளையும் போர்க்களத்தில் நகர்த்திய இப்போர்த்தளபதிகள், தமிழீழ தேசிய தலைவரின் எண்ணங்களுக்கு செயல் வடிவம் கொடுத்து, உலகப் பெண்களுக்கு முன்னுதாரணமாக தமிழீழ பெண்களை உருவாக்கினார்கள். ஆனந்தபுரம் சமரின்போது இவர்களும் ஆனந்தபுரத்தின் விடிவெள்ளிகளாக தமிழீழ விடுதலைக்காக தம்முயிரை அர்ப்பணித்து வீரகாவியம் படைத்தார்கள். *புலிகளின் தாகம் தமிழீழ தாயகம்* தற்போதைய புதிய தகவல்களின் படி எம்.ஏ.சுமந்திரன் மற்றும் மாவை சேனாதிராசா வெற்றி பெறுவதற்கான வாய்ப்புக்கள் இல்லையென தகவல்கள் தெரிவிக்கின்றன. ...


source: CulturaX

text: சீசர் சந்தேகத்துக்கு அப்பாற்பட்டவன்! | யானே காலி! சீசர் சந்தேகத்துக்கு அப்பாற்பட்டவன்! ஓகஸ்ட் 19, 2013 இலக்கியம்ஆம்னிபஸ், புத்தகங்கள், மதிப்பீடுnatbas ஆம்னிபஸ் தளத்தில் எழுதிய சில புத்தக மதிப்பீடுகளை இங்கே தொகுக்கப் போகிறேன். அதற்கு வசதியாக, "புத்தம் புதிய காப்பி" என்று பிளாக்கின் தலைப்பையும் மாற்றி விட்டேன். இதில் என்ன பிரயோசனம் என்பதைவிட, ஏதோ எழுதினோம் அப்புறம் மறந்தோம் என்றில்லாமல் திரும்பிப் பார்த்து எடைபோட இது ஒரு வாய்ப்பாகிறது. நம்மில் எவரும் ஆணவமில்லாதவர்கள் அல்ல – சிலர் அதை வெளிக்காட்டுகிறோம், சிலர் மறைத்து வைத்துக் கொள்கிறோம். எனவே, ஆணவம் இருக்கிறது இல்லை என்பதல்ல விஷயம், ஜெயகாந்தனைப் போல் மேன்மையை நோக்கிச் செல்கிறீர்களா அல்லது கொஞ்சம்கூட வெட்கமில்லாமல் கீழ்த்தரமாக நடந்து கொள்கிறீர்களா என்பதுதான் விஷயம். ஜெயகாந்தனின் எழுத்தில், மேன்மையான விஷயங்கள் இருக்கின்றன என்ற ஒரு காட்சி கிடைக்கிறது. அவற்றுக்காகப் போராடலாம், தப்பில்லை என்ற நம்பிக்கை கிடைக்கிறது. இனி ஆம்னிபஸ் மதிப்புரை : ஜெயகாந்தன் முன்னுரையில் எழுதுகிறார் பாருங்கள், இதைப் படிப்பவர்களுக்கு ஜெயகாந்தனின் ஆணவத்தைப் பார்த்து பயங்கர கோபம் வரலாம் – இலக்கியமும் எழுத்தும் இந்தப் பத்திரிகைகளை அண்டியில்லை என்றே இப்போதும் நான் நம்புகிறேன். எழுத்தையும் இலக்கியத்தையும் நம்பி நமது பத்திரிகைகள் உயர வேண்டும் என்றே விரும்புகிறேன். மேலும் அபிமானமுடைய எழுத்தாளர்களும், தேர்ந்த ரசனையுடைய வாசகர்களும் நமது தமிழ் பத்திரிகைகளில், இலக்கியம் தேடுவதை இன்னும் விட்டபாடில்லை. அவர்கள் என்னையேனும் கண்டு ஓரளவு ஆறுதல் பெறட்டும் என்ற இலக்கியப் பொறுப்பினால் செய்யப்படும் நிஷ்காம்ய கர்மமாகவே நான் இந்த அச்சு வாகனத்தின்மீது ஆரோகணித்திருக்கிறேன். ஆனால் தரிசனம் என்பது இந்த ஊர்கோலம் மட்டும் அல்ல. அது விஸ்வரூபம்." இதைவிட அகங்காரமாக எழுதக்கூடியவார்கள் இங்கே ஒருவர் இருவர்தான் உண்டு. அவர்களும்கூட ஜெயகாந்தன் "இந்த இடத்தில் இருந்து," என்ற கதையில் செய்கிற அளவுக்கு யாரும் தங்களைத் தாங்களே போற்றிப் பேச முடியுமா என்று சந்தேகமாக இருக்கிறது – "நீர் பிரதிபாவான்! பிரதிபை என்பது வெறும் மேதாவிலாசம் அன்று. அது புதிது புதிதாய்ப் பளீர் பளீரென்று ஸ்புரித்துப் பிரகாசிக்கிற பிரக்ஞை. பிரக்ஞா நவ நவோன் மேஷ சாலினீ... விசுவரூபமெடுக்க நின்ற வாமன!" என்று இரண்டு கரங்களையும் அவனது சிரத்தின் மேல் உயர்த்தி அவன் பொருட்டு அவர் கடவுளை ஸ்தோத்திரம் செய்தார். அவன் தன் கையிலிருந்த புகைக் குழாயைப் பக்கத்தில் தள்ளி வைத்து 'குரவே நமஹ' என்று அவரை நமஸ்காரம் செய்து கொண்டான்." ஆம்னிபஸ் பதிவொன்றில் நண்பர் சுகி, "... ஜெ.கேவைப் பொருத்தவரை எழுத்து என்பதை தாண்டி எழுத்தாளர் எனும் ஆளுமையின் மீதான ஈர்ப்புதான் அவரை அத்தனை பிரம்மாண்டமாக ஆக்கியது என தோன்றுகிறது. படைப்பாளி எனும் திமிரும், உச்சபட்ச நேர்மையும் அவரை இன்றும் வாசகர்கள் கொண்டாடும் ஒரு படைப்பாளியாக ஆக்கியுள்ளது," என்று எழுதியதை நினைத்துக் கொள்கிறேன். ஜெயகாந்தனை நிறைய படித்திருந்தாலும், பழக்கம் விட்டுப் போய்விட்டதால், "...அக்காலகட்டத்தை சேர்ந்த, அவரைக் காட்டிலும் அபார மொழித்திறன் கொண்ட கதை சொல்லிகளை நான் வாசித்திருக்கிறேன்," என்ற குறிப்பை மனதுக்குள் ஆமாம் போட்டுக் கொண்டே வாசித்தேன். ஆனால் இப்போது 'சக்கரம் நிற்பதில்லை' சிறுகதைத் தொகுப்பைப் படிக்கும்போது 'எவ்வளவு பெரிய ஆள்!" என்ற ஆச்சரியம் வருகிறது. இந்த மாதிரியான எழுத்து அபூர்வமானது, இத்தனை நாட்கள் இவரை மறுபடியும் எடுத்துப் படிக்காமலிருந்தது பெரிய தப்பு என்று தோன்றுகிறது. இந்த தொகுப்பில் உள்ள கதைகள் ஐந்து – சீசர், அரைகுறைகள், குருக்கள் ஆத்துப் பையன், 'இந்த இடத்தில் இருந்து', சக்கரம் நிற்பதில்லை. இதில் சீசர் நாம் ஜெயகாந்தனிடம் எதிர்ப்பார்க்கக்கூடிய கதைதான். சீசரின் மனைவி சந்தேகத்துக்கு அப்பாற்பட்டவளாக இருக்க வேண்டும் என்பதை, சந்தேகத்துக்கு அப்பாற்பட்டவனாக இருப்பவன்தான் சீசர் என்று மாற்றுகிறார் – சந்தர்ப்ப சாட்சியங்கள் எவ்வளவு எதிராக இருந்தாலும் தன் மனைவி சொல்வதை நம்புகிறார் அவர். "மங்களம் எப்படிப்பட்டவளாக இருந்தால் என்ன, சீதாராமய்யர் சீசர்தான் என்று நினைத்துக் கொண்டேன்'. 'அரைகுறைகள்' கதையில் ஜெயகாந்தனிடம் நாம் எதிர்பார்க்கிற அறம் சார்ந்த கவலைகள் இல்லை – ஓ ஹென்றித்தனமான திருப்பத்தைக் கொண்ட கதை. ஆனால், 'அரைகுறைகள்' என்ற தலைப்பு யாரும் பைத்தியமாகப் புரிந்துகொள்ளப்படக் கூடும் என்று நம்மை நினைக்க வைக்கிறது. இந்த நிலையில் பைத்தியக்காரத்தனம் குறித்த அச்சங்களும் அர்த்தமற்றுப் போய் விடுகின்றன. 'குருக்கள் ஆத்துப் பையன்' படிப்பு பிழைப்பு என்று கவலைப்படாமல் தன் தந்தையை இழந்த நாள் முதலே கிராமத்துப் பிள்ளையாருக்கு பூஜை பண்ணிக் கொண்டிருக்கிறான் – அதற்கான மந்திரங்கள்கூட சரியாகத் தெரியாது. பிள்ளையாருக்குப் பண்ணின நைவேத்தியம்தான் அம்மாவுக்கு உணவு, வேறு வருவாயில்லை. உண்மையாகவே பிள்ளையாருக்கு பூஜை பண்ண பாத்தியதைப்பட்டவர் பணிமூப்பு எய்தியபின் ஊருக்குத் திரும்புகிறார். அம்மாவும் பையனும் சாப்பாட்டுக்கு என்ன வழி என்று கவலைப்பட்டு, பையன் பிள்ளையார் வழி காட்டுவான் என்று அம்மாவையும் ஊரையும்விட்டுக் கிளம்பிப் போய் விடுகிறான். கிராமத்துக்குத் திரும்பி பிள்ளையார் பூஜையை எடுத்துக் கொண்ட பெரியவர் கதைக்கு ஒரு நயமான முடிவைத் தருகிறார். மேற்கண்ட மூன்று கதைகளையும் சுருக்கமாக இன்னதுதான் கதை என்று சொல்கிற மாதிரி, 'இந்த இடத்தில் இருந்து' என்ற கதையையோ, 'சக்கரம் நிற்பதில்லை' என்ற கதையையோ சொல்லிவிட முடியாது. இரண்டும் இரு தியானங்கள். முன்னதை பால் வேற்றுமை குறித்த தியானமாக அமைந்த கதை என்று குத்துமதிப்பாகச் சொல்லலாம், அதுவும்கூட சரியில்லை. "ஞானம் என்பது நபும்ஸக லிங்கமாகவும், புத்தி என்பது ஸ்திரி லிங்கமாகவும் க்ரது (யாகம்) என்பது புருஷ லிங்கமாகவும் இருப்பது குறித்து நான் யோசிக்கிறேன்..." என்றும் "இவள் தனது உழைப்பை, ஞானமும் புத்தியும் நீங்கிய யாகம் போலல்லவா ஆகுதி செய்கிறாள்! இவளல்லவா புருஷ லிங்கம்," என்றும் கதையில் வரும் சமஸ்கிருத பண்டிதர் கட்டிடப்பணியில் செங்கல் சுமக்கும் ஒரு எளிய பெண்ணை குறித்து நினைக்கிறார். எழுத்தாளனோ, "எப்படியும் சிந்திக்கலாம்; அதுதான் சிந்திக்கும் சுதந்திரம். ஆனால் அதை எப்படி வெளியிடுவது என்பது சிந்திக்கிறவனின் சுதந்திரம் மட்டும் சம்பந்தப்பட்டதா? அது சிந்திக்க வேண்டியவர்களின் சுதந்திரத்தை மறுப்பதும், கட்டுப்படுத்துவதும் ஆகலாமா?" என்ற திசையில் சிந்திக்கிறான், இந்த மாதிரி என்னென்னவோ. இன்னதுதான் கதை என்று சொல்ல முடியாத ஒரு கதை – பல முக்கியமான விஷயங்களைக் குறித்த தியானம் என்று சொல்லலாம். ஆனால் சிந்தனைச் சிதறல்களாக இல்லாமல் ஒருமைப்பாடு கொண்டதாக இருக்கிறது. இதையெல்லாம் விளக்கி எழுத இது இடமில்லை. 'சக்கரம் நிற்பதில்லை' என்ற கதையின் வடிவம் இதைவிட திறந்த தன்மை கொண்டதாக இருப்பதால், அதைப் பற்றி இது போன்ற ஒரு சிறிய பதிவில் எதுவும் பேசாமல் வாயை மூடிக் கொண்டு போவதே மேல். புத்தக அறிமுகம் என்று வைத்துக் கொண்டாலும்கூட இந்த மாதிரி, இந்தக் கதையின் முன் நான் தோற்று விட்டேன் என்று சொல்வது சரியில்லை என்று புரிகிறது. ஆனால், இதை நீங்கள் நம்பத்தான் வேண்டும் – இந்த இரண்டு கதைகளும் வடிவ அமைப்பிலும், கதைக்களம், கருத்து ஓட்டம் என்று அனைத்து வகைகளிலும் துணிச்சலான முயற்சிகள். வெற்றிபெற்ற முயற்சிகள். என்ன கதை என்று புரியாவிட்டாலும், கதைகள் இரண்டும் ஜெயகாந்தன் விவாதத்துக்கு முன்வைக்க விரும்பும் விஷயங்களை உணர்வுபூர்வமாக அறிமுகப்படுத்துவதில் வெற்றி பெற்று விடுகின்றன. கடைசியாக இந்தக் கதைகளைப் படித்த வகையில் சில குறிப்புகள், இவற்றுக்கான ஆதாரங்களைக் கதையிலிருந்து எடுத்துப் பேச முடியும் – ஜெயகாந்தன் சமத்துவ பாவனை கொண்டிருந்தாலும் அவர் மேன்மை, கீழ்மை என்ற பாகுபாட்டை உணர்ந்தவராகவே இருக்கிறார். கீழ்மை என்று நாம் எதை நினைக்கிறோமோ அதையும் மேன்மையை நோக்கிக் கொண்டு செல்லவே விரும்பினார். சிறுமைகளை அறவே வெறுத்தார் – மேன்மையாக மதித்துப் போற்றப்பட வேண்டிய விஷயங்கள் சிறுமைப்படுத்தப்படுவதைக் கோபித்தார். அவரது அறச்சீற்றத்தை, அவர் யாரை, எப்போது ஆதரித்தார் என்பதை இப்படிதான் புரிந்து கொள்ள வேண்டும் – ஜெயகாந்தனின் உந்துதல் மேன்மையை நோக்கியே இருக்கிறது. மேன்மைக்குரிய விஷயங்கள் எவரால் சிறுமைப்படுவதையும் அவர் விரும்பவில்லை. நான் மேலே சொல்வது தவறான அரசியலாக இருக்கலாம். மேன்மை கீழ்மை என்றெல்லாம் மனிதர்கள் விஷயத்தில் பாகுபடுத்துவது தவறாகப் போய் விட்டது. ஆனாலும், பெரியோர் சிறியோர் என்ற ஏற்றத்தாழ்வற்ற சமத்துவ தமிழகத்தில்தான் வியப்பும் இகழ்ச்சியுமே எங்கும் நிறைந்திருப்பதை நாம் காண்கிறோம். 'பெரியோரை வியத்தலும் இலமே சிறியோரை இகழ்தல் அதனினும் இலமே,' என்ற தமிழ் மரபு இன்று இல்லை. எங்கும் வியப்பொலியை வசைகள் சமன் செய்கின்றன. வியத்தலும் இகழ்தலும் இன்றி பெரியோரிடமும் சிறியோரிடமும் மேன்மையையே தேடிய ஜெயகாந்தன் தன் எழுத்தை நிறுத்திக் கொண்டபின் ஒரு தலைமுறையே கணியன் பூங்குன்றனின் பாடல் சுட்டும் நீண்ட தமிழ் மரபின் அறிமுகமில்லாமல் வளர்ந்திருப்பது தமிழகத்தின் இழப்பு. எத்தகைய ஒரு பண்பாட்டை ஜெயகாந்தன் எதிர்த்தாரோ அதன் ஆரவாரக் கூச்சலில் அவரது குரல் அமைதியாய் அடங்கி விட்டது. இந்த இழப்பின் துயரை இன்று நாம் அறியாதிருக்கிறோம், ஆனால் எதிர்காலத் தலைமுறைகள் அத்தனை எழுத்தையும்விட இந்த மௌனத்தில்தான் நமக்கெதிரான அவரது வன்மையான கண்டனத்தைக் காணும்.


நெல்லையில் வாட்ஸ்அப்பில் ஆபாச படம் பரவியதால் பெண் தீக்குளித்து சாவு: பக்கத்து வீட்டு தம்பதி கைது...!! : நிதர்சனம் நெல்லையில் வாட்ஸ்அப்பில் ஆபாச படம் பரவியதால் பெண் தீக்குளித்து சாவு: பக்கத்து வீட்டு தம்பதி கைது...!! நெல்லை மாவட்டம் புளியங்குடியை சேர்ந்தவர் லட்சுமணன் (வயது 40). இவரது மனைவி உஷா (33). இவர்களுக்கு 14 வயதில் மகன் உள்ளான். இவர்கள் கோவையை அடுத்த சின்னவேடம்பட்டி சுப்பிரமணியபுரத்தில் வசித்து வந்தனர். லட்சுமணன் டாஸ்மாக் கடையில் மேற்பார்வையாளராகவும், உஷா தனியார் கம்பெனி ஒன்றில் ஊழியராகவும் வேலைபார்த்து வந்தனர். தீபாவளி விடுமுறைக்காக இவர்கள் அனைவரும் சொந்த ஊரான புளியங்குடிக்கு வந்தனர். அப்போது கணவன்–மனைவிக்கு இடையே தகராறு ஏற்பட்டது. இதில் மனம் உடைந்த உஷா கடந்த 16–ந்தேதி தனது உடலில் மண்எண்ணெயை ஊற்றி தீக்குளித்தார். இதில் அவரது உடல் முழுவதும் கருகியது. உயிருக்கு ஆபத்தான நிலையில் பாளை ஐகிரவுண்டு அரசு ஆஸ்பத்திரியில் அவர் அனுமதிக்கப்பட்டார். அப்போது உஷா மாஜிஸ்திரேட்டு முன்னிலையில் மரண வாக்குமூலம் அளித்தார். அதில் அவர் கூறியிருப்பதாவது:– கடந்த சில மாதங்களாக எனது கணவர் வீரியத்திற்கான மாத்திரைகளை அடிக்கடி சாப்பிட்டு வந்து எனக்கு ‘செக்ஸ்’ தொல்லை கொடுத்தார். நான் முடியாமல் இருந்தால் என் நடத்தையில் சந்தேகப்பட்டு சித்ரவதை செய்தார். தீபாவளி பண்டிகையையொட்டி நான் புதிதாக எடுத்திருந்த சேலையை பக்கத்து வீட்டு தோழியிடம் சென்று உடுத்தி காண்பித்தேன். அப்போது தோழியின் கணவர் என்னை ஆபாசமாக செல்போனில் படம் பிடித்து அவரது நண்பர்களுக்கு வாட்ஸ்அப்பில் பரவ விட்டார். இதை எனது கணவர் தட்டிக்கேட்காமல் என்மீது சந்தேகப்பட்டு அடிக்கடி தகராறு செய்து வந்தார். மேலும் அடிக்கடி ‘செக்ஸ்’ மாத்திரைகள் சாப்பிட்டு என்னை சித்ரவதை செய்ததால் மனம் உடைந்து தீக்குளித்தேன். இவ்வாறு தனது மரண வாக்குமூலத்தில் உஷா கூறியுள்ளார். இந்த நிலையில் ஐகிரவுண்டு ஆஸ்பத்திரியில் சிகிச்சை பெற்று வந்த உஷா சிகிச்சை பலன் அளிக்காமல் நேற்று நள்ளிரவு பரிதாபமாக இறந்தார். இதுகுறித்து புளியங்குடி போலீசார் வழக்குப்பதிவு செய்து விசாரணை நடத்தி வருகிறார்கள். வாக்குமூலத்தில் கணவர் லட்சுமணன் மீது புகார் கூறியிருந்ததால் அவர் மீது தற்கொலைக்கு தூண்டியதாக வழக்கு பதிவு செய்தும் போலீசார் விசாரணை நடத்தினர். இதற்கிடையே உஷாவை ஆபாசமாக படம் எடுத்த கோவை அடுத்த சின்னவேடம்பட்டி சுப்பிரமணியபுரத்தை சேர்ந்த புவனேஷ்வரன் (38), அவரது மனைவி யசோதா ஆகிய2பேரை போலீசார் கைது செய்தனர். மேலும் லட்சுமணன் மற்றும் அவரது பக்கத்து வீட்டை சேர்ந்த2பேரை போலீசார் தேடி வருகின்றனர்.


ரஞ்சித் பழனிச்சாமி எழுதிய ரத்த சாட்சி... படைப்பை பிரதிலிபியில் படியுங்கள் « பிரதிலிபி தமிழ் | Read 's Tamil content Ratha Satchi on Pratilipi « Pratilipi Tamil சூரியனை இருள் கவ்விக்கொண்டிருந்த அழகிய மாலை பொழுது... நெஞ்சத்தில் ஏனோ படபடப்பு... நேசித்து சேர்ந்த வேலையை விட்டு போகின்றோமோ என்கிற கவலை... அதனை மூடிமறைக்க உதட்டில் சின்னப் புன்னகை எனப் பத்திரிகை கேமராக்களில் வெளிச்சத்தில் பேரவல் டே பார்ட்டியை முடித்துவிட்டு, அமைதியை நாடி சென்னை ECR கடற்கரைக்கு காரை விட்டேன். யாருமில்லாத கும்மிருட்டில் விட்டு விட்டு எறியும் மின்கம்பத்தில் கீழே போடப்பட்டிருந்த சிமெண்ட் நாற்காலியில் அமர்ந்து கண்ணை மூடி நான் VRS வாங்குவதற்கு காரணமான வழக்கை பற்றி யோசிக்கத் தொடங்கினேன். என்னுடைய பெயர் வெற்றி. அசிஸ்டன்ட் கமிஷனர் ஆப் போலீஸ்.வயசு 30. இன்னும் 30 வருஷம் சேவை இருக்கு. ஆனா நான் VRS வாங்க காரணமாயிருந்தது பிருந்தாவன் காலனி கொலை வழக்கு... “மே 17 2017... திருவான்மியூர் பிருந்தாவன் காலனி... அதிகாலை 5.30 மணி... G2 பிளாக்... என்னுடைய பர்சனல் மொபைல் நம்பருக்கு ஒரு அழைப்பு வந்தது. எதிர்முனையில்... பதட்டத்துடன்... “சார்... சார்... ரத்தம்... ரத்தம்...” “என்ன ரத்தமா? மொத பதட்டப்படாதீங்க. நீங்க யாரு? எங்க இருந்து பேசுறீங்க?” “சார்... நான் ஷீலா... திருவான்மியூர் பிருந்தாவன் காலனில இருந்து பேசுறேன்” “சரி ஓகே... என்ன ரத்தம்?” “இங்க எல்ல பைப்புளையும் ரத்தமா வருது சார்” “ஓகே... இன்னும் பத்து நிமிசத்துல நான் அங்க இருப்பேன். யாரும் பைப்ப ஓபன் பண்ணாதீங்க” எனச் சொல்லி காரை வேகமாக பிருந்தாவன் காலனிக்கு விட்டேன். அனைவரும் பதட்டத்துடன் அபார்ட்மெண்ட் வாசலில் நின்றுக்கொண்டிருந்தனர். அவர்களை நோக்கி மெல்ல அடியெடுத்து வைத்து... “இங்க ஷீலா யாரு?” எனக் கேட்க நடுங்கிய உடம்புடன் முன்னோக்கி வந்தாள் ஷீலா... “எங்க பாத்தீங்க? எப்போ பாத்தீங்க?” “காலைல முகம் கழுவுலாம்னு பைப்ப ஓபன் பண்ணுனேன். ஒரே ரத்தமா வந்துச்சு. பின்னாடி தான் தெரிஞ்சுது எல்லாருடைய வீட்டு பைப்புளையும் ரத்தம் தான் வருதுன்னு. அதான் போன் பண்ணுனேன்.” “சரி ஓகே. எங்க அந்த பைப்பக் காட்டுங்க” எனக் கேட்க அங்கிருந்த அனைத்து விரல்களும் நடுங்கிய படியே மூலையிலிருந்த ஒரு பைப்பைக் காட்டியது. ஓபன் செய்தால்... ரத்தம் பீறிட்டு வெளியே வந்தது. அது உண்மையில் ரத்தம் தானா?? என முகர்ந்து பார்த்து ரத்தம் தான் என உறுதிப்படுத்திக்கொண்டு, மேல மொட்டை மாடியில் உள்ள தண்ணீர் தொட்டியைத் திறந்தேன். அங்கு ஒரு தடயமும் இல்லை. எல்லாம் சரியாகவே இருந்தது. குழப்பத்தில் மொட்டை மாடி சுவற்றில் கைவைத்து சாய்ந்தவாறு சுற்றும் முற்றும் பார்த்தேன். எதுவுமே புலப்படவில்லை. சரி என்று எதேச்சையாக திரும்பும் போது அப்பார்ட்மெண்ட்க்கு வெளியே 50 அடியில் நின்றிருந்த தண்ணீர் தொட்டி கண்ணுக்கு புலப்பட்டது. உடனே, “அங்க என்ன வாட்டர் டேங்க்?” எனக் கேட்க... அப்பார்ட்மெண்ட் ஓனர் முத்துகிருஷ்ணன் ஒரு அடி முன்னாடி வந்து, “சார்... அது எமெர்ஜென்சிக்கு கட்டுனது. இங்க ஏதாச்சும் பிரச்சனைனா அங்க இருந்து தண்ணிய எடுத்துக்குவோம். இப்போ தண்ணி இருக்குறதால அந்த டேங்க்ல இருந்து வர கனக்சன் ஆப் பண்ணி வச்சுருப்போம். தேவைன்னா திறந்துக்குவோம். கடந்த ஒரு மாசமா அந்த டேங்க்க யூஸ் பண்ணவே இல்ல. அப்பப்ப வாட்ச்மேன் வடிவேலு தான் டேங்க்க கிளீன் பண்ணி வைப்பான்” “அந்த டேங்க்குக்கும் அபார்ட்மெண்ட்க்கும் கனக்சன் இருக்குற இடத்தை காட்டுங்க” எனக் கேட்க என்னை அந்த இடத்திற்கு கூட்டிச் சென்றார்கள். அங்கே பைப் கனக்சன் ஓபன் ஆகியிருந்தது. அதைப் பார்த்து... “என்ன யூஸ் பண்ணுறதில்லைனு சொன்னீங்க. ஆனா ஓபன் ஆயிருக்கு?” “அதான் சார் எனக்கும் தெரியல” “சரி வாட்ச்மேனை கூப்பிடுங்க” எனச் சொல்லி அந்த வாட்டர் டேங்க் மேலயேறி மூடியை திறந்தால் குப்பென்று துற்நாற்றம் வந்தது. உடனே என்னோட டீமுக்கு போன் பண்ணி வரவழைத்தேன். அவர்கள் மேலேறி வாட்டர் டேங்கில் செக் பண்ணிக்கொண்டிருக்கும் போது... “எங்க வாட்ச்மேன்?” “சார்... நான் தான் வாட்ச்மேன் சுப்பிரமணி” என ஒரு உருவம் முன் வந்தது. “வாட்ச்மேன் வடிவேலுன்னு சொன்னீங்க? இவரு சுப்பிரமணின்னு சொல்லுறாரு” “சார்... வடிவேலுக்கு எதோ பர்சனல் எமெர்ஜென்சி. அதான் நான் வந்தேன்” “ஒ... ஓகே” எனச் சொல்லிக்கொண்டிருக்கும் போது... “சார்... இங்க ஒரு டெட்பாடி இருக்கு” என ஒரு குரல் மேலிருந்து கேட்டது. “அப்படியே கீழ இருக்குங்க” எனச் சொல்லி, “குழந்தைங்க... பொண்ணுங்க... எல்லாரும் வீட்டுக்கு போங்க. தேவைன்னா நான் கூப்பிடுறேன்” எனச் சொல்லி அனுப்பி வைத்தேன். பின்னர் டெட்பாடியை இறக்க சொல்லி அதனைப் பார்த்தேன். ஒரு 45 வயது மதிக்கத்தக்க உருவம் அது. கழுத்து, கை மணிக்கட்டு, கால் என ரத்த நாளங்கள் சந்திக்குமிடங்களில் வெட்டப்பட்டிருந்தது. ரத்தம் வெளிய போய் உருவம் பார்ப்பதற்க்கே ஒரு மாதிரியாக இருந்தது. முதுகிலே எதோ புள்ளிகள் வைக்கப்பட்டிருந்தது. வாய் ஏதோ பிளாஸ்டிக் பேப்பரை கவ்விக்கொண்டிருந்தது. அது என்ன என எடுத்துக் பார்த்தால்... சுற்றப்பட்ட பிளாஸ்டிக் கவரினுள்ளே பாதுகாப்பாய்... ஒரு வெள்ளைத்தாளில் “பாண்டவருள் நால்வர் சதி செய்ய... ஒருவன் துரோகம் செய்து சாட்சியாய் வீற்றிருக்க” என எழுதப்பட்டிருந்தது. ஏதும் புரியாமல் அருகில் இருந்த கல்லின் மீது அமர முற்படுகையில் ரத்தம் தோய்ந்த கத்தி ஒன்று இருந்தது. அதனை கைரேகை படாவண்ணம் எடுத்து ஆய்வுக்கு அனுப்பினேன். முதல இவர் யாரென்று கண்டுபிடிக்க வேண்டுமென்று எண்ணி அங்கிருந்தவர்களிடம் விசாரித்தேன். விசாரணையில் அது G2 பிளாக் அர்ஜுன் ராமகிருஷ்ணன் எனத் தெரிய வந்தது. அதுவும் எனக்கு கம்பிளைன்ட் பண்ணுன ஷீலா வீட்டிற்கு எதிர் வீடு. 10 நாலா வீட்டுக்கு வரவில்லைனு வேற ஒரு தகவல் கிடைச்சது. இப்போ என்னுள் பல கேள்விகள்... இது கொலையா? இல்ல தற்கொலையா? வாயிலிருந்த காகிதம் கொலையாளி விட்டு சென்ற தடயமா? இல்லை யாரிடமிருந்தோ அதைக் காப்பாற்ற நினைத்தாரா? வாட்ச்மேன் வடிவேல் எங்க? இந்தக் கொலைக்கும் ஷீலாவுக்கும் ஏதாவது சம்பந்தம் இருக்குமோ? இப்படி கேள்விகள் என்னைத் துளைத்தெடுக்க, ஏதாவது ஒரு கேள்விக்காவது பதிலைத் தேடுவோமென ஷீலாவின் வீட்டிற்குச் சென்று காலிங் பெல்லை அழுத்தினேன். யாரும் கதவை திறக்கவில்லை. அப்போது தான் தெரிந்தது வீட்டில் யாருமில்லை என்று.. அப்போது இன்னும் சந்தேகம் வலுவானது. ஷீலாவுக்கும் இந்த கொலைக்கும் கண்டிப்பா ஏதோ சம்பந்தமிருக்கு என எண்ணிக் கொண்டு இந்த அபார்ட்மெண்டில் CCTV கேமரா இருக்கானு பார்த்தேன். எங்குமில்லை. சரி கிடைத்த ஆதாரங்களை எடுத்துக்கொண்டு வீட்டிற்குச் சென்றேன். வீட்டிற்குள் நுழையும் போது...உடனே சம்பவ இடத்திலிருந்த இன்ஸ்பெக்டர் அருளிடம் வாட்ச்மேன் வடிவேல், ஷீலா போட்டோ வாங்கிட்டு, அவங்கள பத்தி விசாரிச்சு ரிப்போர்ட் எடுத்துட்டு வாங்க என்று சொல்லி காலைக் கட் செய்தேன். இரண்டு மணி நேரத்திற்குப் பிறகு... என்னை தயார்படுத்திக் கொண்டு ஆபீஸ்க்கு விரைந்தேன். செல்லும் வழியில் பிரேதத்தை ஆய்வு செய்யும் டாக்டரிடமிருந்து போன் வந்தது. “குட் மோர்னிங் டாக்டர்” “குட் மோர்னிங் வெற்றி” “டாக்டர்... எனி க்குலு” “இல்ல வெற்றி. எங்களுடைய ஆய்வுப்படி இது தற்கொலைக்கு தான் அதிக வாய்ப்பு இருக்கு” “ஒ.. அப்படியா? ஆனா டாக்டர் தற்கொலை செய்ய நினைக்கிறவன் ஏன் இப்படி கொடூரமான வழிய தேர்வு செஞ்சாரு? முதுகுல இருந்த அடையாளம்.. வாயில இருந்த காகிதம்.. இது எத குறிக்குது?” சிரித்தபடியே...“மிஸ்டர் வெற்றி. அத நீங்க தான் கண்டுபிடிக்கணும். நான் ஈவினிங் ரிப்போர்ட் அனுப்பி வைக்கிறேன்” “ஓகே ஓகே டாக்டர். தேங்க் யு” மீண்டும் என்னுடைய தலை உருள ஆரம்பித்தது. இதனையே யோசித்துக்கொண்டு... சம்பவ இடத்தில் எடுத்த போட்டோவைப் பார்த்துக்கொண்டே லிப்ட்டில் ஏறினேன். ஒவ்வொரு போட்டோவாய் புரட்டிக் கொண்டே லிப்ட்டில் நாலாவது மாடிக்கான பட்டனை பிரஸ் செய்யும் போது லிப்ட் பட்டனில் ஏதோ புள்ளிகள். ஒவ்வொரு பட்டனிலும் ஒவ்வொரு விதமான புள்ளிகள். அந்த சம்பவ இடத்தில் எடுக்கப்பட்ட போட்டோவிலிருந்த புள்ளிகள் நாலாவது தளத்திற்கு செல்வதற்கான பட்டனின் புள்ளிகளுடன் ஒத்துப்போனது. ஏதோ கண்டுபிடித்தது போல உள்மனசு சமிக்கை கொடுத்தது. அதே உற்சாகத்தோடு கூகிளில் அது என்ன புள்ளிகளென்று தேடினேன். அது பார்வையற்றவர்களுக்கான பிரெய்லி வார்த்தைகள். பின்னர் என்னிடமிருந்து வார்த்தை என்ன? என தேடிக் கண்டுபிடித்தேன்... அது நம்பர் நாலு... அப்போது முடிவுக்கு வந்தேன் இது தற்கொலை அல்ல... கொலை.. அதுவும் சீரியல் கொலை... இது நான்காவதாக அரங்கேறியிருக்கு. இதற்கு முன்பே மூன்று பேர் இதே மாதிரி கொலை செய்யப்பட்டுள்ளனர். எனவே அவர்களை கண்டுபிடிக்க வேண்டும். அப்போ தான் இது ஏதோ காரணத்துக்காக நடத்தப்பட்டதா? இல்ல சைக்கோ கொலைகாரனால் நடத்தப்பட்டதா? இந்தக் கேள்விகளுக்கு விடைகாண தமிழ்நாடு முழுவதும் இதே மாதிரி நடந்த கொலைகளை பற்றிய வழக்கு விபரங்களைக் கேட்டு இன்டெலிஜென்ஸ் டீமுக்கு போன் செய்தேன். அவர்களும் மாலை தருவதாக சொன்னார்கள். பின்னர் எனக்கு எழுந்த கேள்விகளை ஒரு போர்டில் எழுதி அருகில் பதிலை எழுதினேன். ஆனால் எனக்கு இரண்டு கேள்விகளுக்குப் பதில் தெரியவில்லை. ஒன்னு ஷீலா, வாட்ச்மேன் வடிவேல் எங்க? ரெண்டு வாயில இருந்த காகிதம் எதைக் குறிக்குது? இதற்கான பதிலை கண்ணை மூடி யோசித்துக்கொண்டிருக்கும் போது என்னுடைய மொபைல் போன் ரிங்க்டோன் ஒலித்தது. யாரென்று பார்த்தால் அது ஷீலா... “சார் நான் ஷீலா பேசுறேன். நேத்து ரத்ததை பார்த்து என்னோட குழந்தை மயக்கம் போட்டுடா. அதான் ஹாஸ்பிடல் வரைக்கும் வந்தோம். இன்பார்ம் பண்ண முடியல... சாரி சார்” “ஓகே... இட்ஸ் ஓகே.. இப்போ குழந்தை எப்படி இருக்கு?” “ஹ்ம்ம்... இப்போ ஓகே சார்” “ஆமா எந்த ஹாஸ்பிடல்?” “அப்போலோ ஹாஸ்பிடல் சார்” “சரி நீங்க வீட்டுக்கு வந்த பிறகு போன் பண்ணுங்க” எனச் சொல்லி காலைக் கட் செய்தேன். பின்னர் ஷீலா உண்மையாலும் ஹாஸ்பிட்டல தான் இருக்காங்களானு கன்பார்ம் பண்ணிக்க ஒரு கான்ஸ்டபிள்ல விட்டு ஹாஸ்பிட்டல எப்போ குழந்தையை அட்மின் பண்ணுனாங்க? குழந்தைக்கு என்ன ப்ரோப்லம்? ஷீலா கூட யார் யாரெல்லாம் இருக்காங்க? என்பதை விசாரிக்க சொன்னேன் .இரண்டு அரை மணிநேரம் கழிச்சு கான்ஸடபிள் போன் செய்தார். “சார். ஹாஸ்பிட்டல வந்து விசாரிச்சேன். விடியக்காலைல வந்து அட்மிட் ஆயிருக்காங்க. குழந்தை எதையோ பாத்து பயந்துருச்சாமாம். அவங்க கூட அவங்களோட ஹஸ்பண்ட் சுப்பிரமணியம், அவங்க சிஸ்டர் பவித்ராவும் இருக்காங்க” “சரி... ஓகே... எதுக்கும் நீங்க அவங்கள கண்காணிச்சுட்டே இருங்க. ஏதாச்சும்னா எனக்கு கால் பண்ணுங்க” “ஓகே” எனச் சொல்லி காலைக் கட் செய்தேன். சோ “ஷீலா எங்க?” என்றக் கேள்விக்கு பதில் கிடைச்சுருச்சு. ஆனா வாட்ச்மேன் வடிவேலு எங்க? என எண்ணிக் கொண்டிருக்கும் போது... இன்ஸ்பெக்டர் அருள் உள்ளே வந்து... “குட் மோர்னிங் சார்...” “சார்... நீங்க கேட்ட ரிப்போர்ட். இதுல ரெண்டு பேரோட எல்லா டீடைல்ஸ் இருக்கு” எனச் சொல்லி நீட்ட, அதை வாங்கி பார்த்துக் கொண்டிருக்கையில்... “சார்... ரெண்டு பேர பத்தியும் தரவா விசாரிச்சுட்டேன். ரெண்டு பேரு மேல சந்தேக படுறதுக்கு எந்தவொரு பெரிய காரணமும் இல்லை.” “ஒ... ஓகே... ஷீலாவை விடுங்க. வாட்ச்மேன் வடிவேலு பத்தி சொல்லுங்க” “வாட்ச்மேன் வடிவேலு அங்க பதினைந்து வருசமா வேலை செய்யுறான் சார். வீடு இந்திராநகரில். இதனால் வரைக்கும் அவன் மேல அஸோஸியேஷன்ல எந்த கம்பிளைன்ட் இல்ல. காலேஜ் ட்ராப் அவுட் என்பதால வாட்ச்மேன் வேலையோட சேர்த்து அப்பார்ட்மெண்ட் மெயிண்டெனன்ஸ் கணக்கு வழக்க அவன் தான் பாத்துக்குறான். அப்பறோம் முக்கியமா கொலை செய்யப்பட்ட அர்ஜூனுக்கும் இவனுக்கும் எந்த சம்பந்தமே இல்ல சார்... அபார்ட்மெண்ட்ல குடியிருக்கிறவங்க கிட்ட விசாரிச்சு பாத்ததுல யார்க்கிட்ட இருந்தும் எந்தவொரு கம்பிளைன்ட்டும் சொல்லல. எல்லாரும் நல்ல விதமா தான் சொன்னாங்க. அவ்வளோ தான்” “ஒ... ஓகே... அப்பனா அவன் மேல எந்த சந்தேகமுமில்ல” “சரி... இந்த அர்ஜுன் எப்படி?” “தங்கமான மனுஷன் சார். எப்போ வராரு எப்போ போறாருனு தெரியாதாம்? அப்படியொரு சைலன்ட் பார்ட்டி. ஏதோ ஒரு கேஸ் இருந்துருக்கு. ஆனா அதுல அவர் மேல எந்த குற்றமுமில்லைன்னு சொல்லி விடுதலை பண்ணிட்டாங்க. அதுவும் ரொம்ப வருசத்துக்கு முன்னாடி” “ஒ... ஓகே... அந்த கேஸ் ஹிஸ்டரிய கலெக்ட் பண்ணிட்டு வாங்க” “ஓகே சார்... நான் வரேன்” “ஹ்ம்ம்...” எனச் சொல்லி அவரை அனுப்பிவிட்டு,”அப்போ வாட்ச்மேன் வடிவேலு மேலயும் தப்பு இல்ல. ஒரு வேலை இது தற்கொலையா இருக்குமோ? ஆனா உள்மனசு இது கொலைன்னு தான சொல்லுது?” என யோசித்துக்கொண்டிருக்கும் போது... இன்டெலிஜென்ஸ் டிபார்ட்மெண்ட்ல இருந்து போன் வந்தது.அதனை ஏற்று... “சார்... நீங்க சொன்ன மாதிரி... பத்து நாள் முன்னாடி காணாம போறது, தண்ணி தொட்டில பிணம், முதுகுல அடையாளம், வாயில காகிதம், நாளங்கள் சந்திக்குமிடத்துல வெட்டு என... இதனால் வரைக்கும் மூணு கொலை நடந்துருக்கு. அதோட டீடெயில்ஸ் உங்க மெயிலுக்கு அனுப்பிருக்கேன்.” “ஒ... ஈஸ் இட்? ஓகே... தேங்க்ஸ் மணிமாறன்” எனச் சொல்லி காலை கட் செய்துவிட்டு... மெயிலிருந்த டீட்டைல்ஸை படிக்க ஆரம்பித்தேன். படித்து முடித்துவிட்டு அனைத்து டீட்டைல்ஸையும் போர்டில் எழுதினேன். நம்பர் ஒன்னு தாமோதிரன்... நம்பர் டூ பாலசுப்ரமணியம்... நம்பர் த்ரீ கார்த்திக்... இப்போ நம்பர் ஃபோர் அர்ஜுன்... சரி இவங்க கிட்ட இருந்து எடுக்கப்பட்ட காகிதத்துல இருந்த வாசகத்தை வரிசைப்படி ஏழுத ஆரம்பித்தேன். மூவாறு கல் பகலவன் வழியில் முன்னோக்கி சென்றடைந்தால் காதல் கொள்ளும் கர்ப்பில் சிறந்த வஞ்சியினை கெட்ட சிலம்படியும் கொஞ்சும் சிலம்பொலியும் வீச மீன்கொடியோன் தேசத்திலிருந்து பாண்டவருள் நால்வர் சதி செய்ய... ஒருவன் துரோகம் செய்து சாட்சியாய் வீற்றிருக்க” இப்போ என்னோட மனசுல ரெண்டு கேள்வி... ஒன்னு இந்த பாட்டுக்கு என்ன அர்த்தம்? இந்த நாலு பேருக்கும் என்ன சம்பந்தம்? என்னோட போலீஸ் மூளை”இந்த நாலு பேருக்குமிடையான சம்பந்தத்த கண்டுபிடிச்சா போதும் எல்லாமே கண்டுபிடுச்சுரலாம்னு சொன்னது” அதன்படியே எல்லா டீட்டைல்ஸையும் கலெக்ட் பண்ணி அனாலிசிஸ் பண்ணி பார்த்தா அதில் பெரிய ஏமாற்றம். பொறந்த ஊரு... தொழில்... எல்லாமே வேற வேற. சோ கேஸ் இத்தோடையே முடுஞ்சுருச்சே என்றெண்ணி விரக்தியில் மயிலாப்பூர் காபி ஷாப்புக்கு சென்று காபி அருந்திக்கொண்டே அங்குமிங்கும் வேடிக்கைப் பார்த்துக்கொண்டிருந்தேன். அப்போது... எதிரே கல்லூரி மாணவர்கள் இருவர் உரையாடிக்கொண்டிருக்க மூணாவதாய் ஒருவன் வந்தான். மூணாவத்தை வந்தவனைப் பார்த்து ஒருவன் கை அசைத்து”மச்சி... இங்க வா?” அதை பார்த்துக்கொண்டிருந்த இன்னொருவன்”டாய்... யாருடா அது?” “என்ன பிரெண்டா? எனக்கு தெரியாமயா?” “டாய் முகநூல் பிரெண்டு டா” எனச் சொல்வதைக் கேட்கும் போது எனக்கு பொறி தட்டியது. உடனே... சைபர் கிரைம் டிபார்ட்மெண்ட்க்கு போய் அவர்களுடைய முகநூல் ஐடியை சர்ச் பண்ணி பார்க்க சொன்னேன். ஆனால் அவர்கள் முகநூல் பிரென்ட்ஸ் இல்ல. விரக்த்தியில் கண்ணை மூடி அமர்ந்திருக்க சைபர் கிரைம் இன்ஸ்பெக்டர் என்னிடம் வந்து”சார்... அவங்க முகநூல்ல பிரென்ட்ஸ் இல்ல. ஆனா ஒரு விஷயம் மட்டும் அவங்களுக்குள்ள பொதுவா இருக்கு” “என்ன தமிழ் பொக்கிஷம்?” “அப்படினு ஒரு குரூப் சார்... அந்த குரூப்ல மொத்தம் அஞ்சு பேர் மெம்பெர்ஸ்” “ஒ அப்படியா? யார் அந்த அஞ்சாவது நபர்” “போட்டோ இல்லை... ஆனா ப்ரொபைல் பேரு பொன்னியின் செல்வன்” “சரி... அந்த குரூப்ல என்ன அதிகமா டிஸ்கஸ் பண்ணிருக்காங்க?” “அதிகமா ஒண்ணுமில்ல சார்... ஒரு 10 போஸ்ட் மட்டும் தான் இருக்கு... அதுவும் தமிழ்நாடு கோயில் போட்டோஸ் மட்டும் தான்” “ஒ ஓகே... தேங்க்ஸ்” எனச் சொல்லி விட்டு, அடுத்து நான் சென்ற இடம் சென்னை தமிழ் பல்கலைக்கழகம். அங்கே சென்று”துணைவேந்தரை பார்க்கணும்”எனக் கேட்க “அவர் இங்க இல்ல. ஒரு கான்பிரென்ஸ் விஷயமா சிங்கப்பூர் போயிருக்காரு. வர்ரதுக்கு 10 மாசம் ஆகும்” “ஒ... ஓகே... சரி... எனக்கு ஒரு பாட்டுக்கு அர்த்தம் வேணும். நீங்க சொல்ல முடியுமா?”“இல்ல... அதுக்கு நீங்க சாரோட உதவியாளர் யாழினிய தான் நீங்க பார்க்கணும்” “யாழினியா? எங்க இருப்பாங்க?” “இதோ அவங்களே வராங்களே” எனச் சொல்ல, அதைக் கேட்டு... நானோ அவளைப் பார்த்து”மிஸ். யாழினி” “நான் அசிஸ்டன்ட் கமிஷனர் வெற்றி” “இந்த பாட்டுக்கு அர்த்தம் என்னனு எனக்கு தெரிய வேண்டும்” எனச் சொல்லி பாட்டு எழுதி வைத்திருந்த காகிதத்தை நீட்டினேன். அவளும் லேசாக முணுமுணுத்தவாறு ஐந்து நிமிடம் படித்து விட்டு... “மதுரையில பாண்டவர்கள் பாஞ்சாலி சம்பந்தமான சிலையோ இல்ல ஏதோ அடையாளமோ கிடைக்கும். இது தான் இதோட அர்த்தம்” “பாட்டு தெளிவா இல்ல சார்... மீன்கொடியோன் தேசம் அது வந்து பாண்டியநாடு... மதுரை. அப்புறம் பாண்டவருள் நால்வர் சதி செய்ய... ஒருவன் துரோகம் செய்து சாட்சியாய் வீற்றிருக்க... இது வந்து மஹாபாரதம் பாஞ்சாலி வஞ்சிக்க படுத்தப்பட்டதைக் குறிக்கிறது சார். மத்த லைன்ஸ் சும்மா வார்த்தை நயத்துக்காக போடப்பட்டது” “இடமெல்லாம் ஓகே. எப்படி இது சிலைனு சொல்றீங்க” “அது சிலையானு எனக்கு உறுதியா தெரியல. ஆனா பாண்டவர்கள் சம்பந்தமான ஒரு அடையாளம் அது. பொதுவா இது சிலைகளுக்கான குறிப்பா தான் இருக்கும்” “உங்க நம்பர் தாங்க. ஏதாவது சந்தேகமிருந்தா கால் பண்ணுறேன்” “சரி. நோட் பண்ணிக்கோங்க” எனச் சொல்லி நம்பரைக் கொடுக்க, அதனை நோட் செய்துவிட்டு “ஒ... ஓகே... வெரி தேங்க்ஸ்... மிஸ்... யாழினி” எனச் சொல்லி அங்கிருந்து சென்றேன். பின்னர் தமிழ்நாடு இந்து அறநிலைத்துறைக்கு சென்று அப்படியொரு சிலை இருக்கிறதா? என்று உறுதிப்படுத்திக்கொண்டு அந்த சிலையோட சிறப்பு என்னவென்று கேட்டேன். அவர்கள் சொல்லியது எனக்கு மிகவும் பிரமிப்பை ஏற்படுத்தியது. அது...”அந்த சிலை முதலாம் நூற்றாண்டை சேர்ந்த மரகத சிலை. பல மருத்துவ குணாதிசியங்கள் நிறைந்தது. மதுரையில இருந்து 18 கிலோமீட்டர் தொலைவில் இருக்கு” அப்படினா இந்த கொலையெல்லாம் சிலைக்காக நடந்தது. ஆனா இந்த கொலையெல்லாம் செஞ்சது அந்த அஞ்சாவது நபர் பொன்னியின் செல்வனா? இல்ல இவங்கள தவிர்த்து ஆறாவது யாராவது இருக்காங்களா? வெறும் முகநூல் குரூப்ல எந்தவொரு கம்யூனிகேஷன் பண்ணாம போன்லையும் பேசாம எப்படி இவங்க சிலைக்கு கடத்தல் வேலை செய்யமுடியும். சோ இந்த முகநூல் குரூப்பையும் தாண்டி ஏதோ ஒரு விஷயம் இவங்கள லிங்க் பண்ணுது. அது என்ன விஷயம்னு கண்டுபிடிக்க கொலையானவங்களோட ஊருக்கு போனால் தெரியுமென எண்ணி தாமோதிரன் சொந்த ஊரான கமுதிக்கும், பாலசுப்பிரமணி ஊரான முப்பந்தல், கார்த்திக் ஊரான பாபநாசம்னு எல்லா ஊருக்கும் போனேன். அவங்கள பத்தின எல்லா இன்பர்மேஷன் கலெக்ட் பண்ணும் போதும், எல்லாருக்கும் 18 வருசத்துக்கு முன்னாடி ஏதோ கேஸ் இருந்துருக்கு. ஆனா ஒரே கேஸ்சானு தெரியல. அதனால இன்ஸ்பெக்டர் தரணியை அனுப்பி எல்லா கேஸ் டீ டீடைல்ஸையும் வாங்கி வர அனுப்பினேன். இதையும் தாண்டி அவங்ககிட்ட இருந்த பொதுவான விஷயம். அடிக்கடி சிலைக்கடத்தல் விசயத்துல மாட்டுன தமிழ் கிராப்ட் எக்ஸ்போர்ட் கம்பெனி. இப்போ அந்த கம்பெனி மூடியிருக்கு. ஆனா அந்த கம்பெனியில கொலையான நாலு பேருமே சைலண்ட் பார்ட்னர்ஸ். ஏன் அந்த ஐஞ்சாவது ஆளு இவங்களுக்கு கீழ வேலை செய்யக்கூடாது? இவங்களுக்குள்ள இருக்குற கொடுக்கல் வாங்கல் விசயத்துல ஏற்பட்ட தகராறில் அவன் ஏன் இவங்கள கொலை செஞ்சுருக்க கூடாது? சோ இந்த கொலைய செஞ்சது அஞ்சாவது நபர் பொன்னியின் செல்வன் என்ற தீர்மானத்திற்கு வந்தேன். இப்போ என் முன்னாடி இருக்குற ஒரே கேள்வி, “யார் அந்த பொன்னியின் செல்வன்?” என நினைத்துக் கொண்டிருக்கும் போது... எதாச்சையாக போர்டில் பெயர் இறங்கு வரிசையில் எழுதி வைத்திருந்த கொலையானவர்களின் டீடைல்ஸை பார்த்தேன். இறங்கு வரிசைப்படி பார்த்தால்... அந்தப் பாடல் வரிகள்... “சிலம்படியும் கொஞ்சும் சிலம்பொலியும் வீச மீன்கொடியோன் தேசத்திலிருந்து இப்போ பாடல் வரிகள் புரியும்படி இருந்தது. ஆனா ஒரே ஒரு சந்தேகம். மஹாபாரதத்தில் தர்மன் செஞ்ச சதியால... மற்ற நால்வர் சாட்சியாய் நின்றிக்க... வஞ்சிக்கப்பட்டால் பாஞ்சாலி தான உண்மை. ஆனா இங்க என்ன மாத்தி இருக்கு. சரி யாழினி கிட்ட கேட்கலாம்னு போன் செய்தேன். “நான் ஏசிபி வெற்றி” “எனக்கு ஒரு பாட்டுக்கு அர்த்தம் சொல்ல முடியுமா?” “சாரி சார். இம்பார்ட்டண்ட் விஷயமாக நான் வெளிய வந்துருக்கேன். ஒரு வாரத்துல வந்துருவேன். உங்களுக்கு அர்ஜெண்ட்னா நீங்க யூனிவெர்சிட்டில யார்க்கிட்டையாவது கேட்டுக்கோங்க” “ஒன்னும் பிரச்சனை இல்ல. நீங்க வந்தவுடன் கால் பண்ணுங்க.” எனச் சொல்லி காலைக் கட் செய்தவாறே தினத்தந்தி பேப்பரைப் புரட்டும் போது ஒரு கார்ட்டூன் கண்ணில் பட்டது. அதன் கார்ட்டூன்... “தாத்தா கிலோமீட்டர் எழுதிருக்க கல்லு கிலோ மீட்டர் கல்லுன்னு தான சொல்லணும். ஏன் மைல் கல்லுன்னு சொல்றாங்க?” எனக் கேள்வி எழுப்பியிருந்தது. உடனே எனக்கு எதிரிலிருந்த மதுரை மேப்பில் மதுரையிலிருந்து கிழக்கு திசையில் 18 மைல் அதாவது 28 கிலோமீட்டர் தள்ளி என்ன ஊர் இருக்குனு? நேராக ஒரு கொடு வரையும் போது இன்ஸ்பெக்டர் தரணி உள்ளே வந்து... “சார் நீங்க சொன்னது கரெக்ட் தான். அவங்களுக்குள்ள ஒரு லிங்க் இருக்கு” வரைவதை நிறுத்தாமல், “என்ன லிங்க்?” “அவங்க நாலு பேரும் ஒரு ரேப் கேஸ்ல மாட்டி அப்புறம் அவங்க மேல தப்பு இல்லைனு கோர்ட் விடுதலை பண்ணிருச்சு” மேப்பிலே கவனம் செலுத்தியவாறு,”என்ன கேஸ்?” “சோழவந்தான் காயத்ரி கேஸ்” “என்ன ஊரு சொன்னீங்க?” “சோழவந்தான்...”என தரணி சொல்லும் போது நான் வரைந்த கோடும் சோழவந்தானில் வந்து நின்றது. அதைப் பார்த்து தரணியோ, “என்ன சார்.. கரெக்ட்டா நீங்களும் அதே ஊர மார்க் பண்ணுருக்கீங்க?” “அது இருக்கட்டும் மேல சொல்லுங்க” “இதுல இன்னொரு சுவாரசியமான விஷயம் என்னென்னா? அந்த கேஸ்ல இருந்து இவங்க தப்பிக்க காரணம் ஒரே ஒரு சாட்சி தான்” “ஈஸ் இட்? என்ன சாட்சி” “அந்தப் பொண்ணு நடத்துன அநாதை இல்லத்துல கணக்கு வழக்கு பாத்துக்கிட்டு இருந்த ராஜா ராஜன்” “எனக்கு ஒரு சந்தேகம். ராஜாராஜ சோழனை தான பொன்னியின் செல்வனு சொல்லுவாங்க” “சோ நாம தேடிட்டு இருக்குற பொன்னியின் செல்வன் ஏன் இந்த ராஜராஜனா இருக்க கூடாது?” “இருக்குறதுக்கு வாய்ப்புகள் அதிகம் சார்...” “சரி நீங்க ஒன்னு பண்ணுங்க. சோழவந்தான் இன்ஸ்பெக்டர் கிட்ட பேசி காயத்ரியைப் பத்தியும், ராஜராஜன் பத்தியும் விசாரிச்சுட்டு ரிப்போர்ட் எடுத்துட்டு இன்னும் அரைமணிநேரத்துல வந்து பாருங்க” “சரி... ஓகே சார்...” எனச் சொல்லி கிளம்பினார் இன்ஸ்பெக்டர் தரணி. “சார். எல்லா டீடைல்ஸையும் கலெக்ட் பண்ணிட்டேன்” என்றார் தரணி. “அந்த காயத்ரி ரேப் கேஸ்ல கடைசி வரைக்கும் கேஸ் கொலையான அந்த நாலு பேருக்கு எதிரா தான் இருந்துருக்கு. இந்த ராஜாராஜன் சொன்ன சாட்சியால தான் கேஸ் தலைகீழா மாறியிருக்கு” “அப்படி என்ன சாட்சி சொன்னான்?” “காயத்ரி நடத்த சரியில்ல. என்கிட்டையே பல முறை தப்பா நடக்க முயற்சி பண்ணிருக்காங்கனு சொல்லிருக்கான் அந்த படுபாவி” “ஒ... அது உண்மையா?” “இல்ல சார்... விசாரிச்சு பாத்ததுல அவங்க மேல எந்த தப்புமில்லைனு தான் சொல்றாங்க” “ஒ... ஓகே... காயத்ரிக்கு யாராவது சொந்தம்னு யாராச்சும்?” “யாருமில்ல சார். அவங்க அநாதை. அதனால தான் 10 அநாதை குழந்தைகளைத் தத்தெடுத்து வளர்த்தாங்க” “அவங்க தற்கொலைக்குப் பிறகு அவங்க எங்க போனாங்கனு தெரியல சார்” “ஒ... ஓகே... இது நடந்து எத்தனை வருஷாமிருக்கும்?” “ஒரு 18ல இருந்து 20 வருசத்துக்குள்ள இருக்கும் சார்” “ஓகே... எனக்கு ஒரே ஒரு ஹெல்ப் பண்ணுங்க” “ஹ்ம்ம்... சொல்லுங்க சார்” “காயத்ரி தற்கொலை பண்ணிக்கிட்ட கேஸ் ஹிஸ்டரிய வாங்கிட்டு வாங்க” “ஓகே சார்” எனச் சொல்லி தரணி கிளம்ப... மீண்டும் பழைய படி மண்டை குடைய ஆரம்பித்தது. சிலைக்கடத்தல், பொய் சாட்சி இந்த ரெண்டு விஷயத்துலையும் ராஜாராஜன் பேரு தான் அடி படுது. ஒரு வேலை ராஜா ராஜன் தான் கொலை பண்ணிருப்பானா? இல்ல ராஜா ராஜன் பெயரைச் சொல்லி நம்மள டைவர்ட் பண்ண பாக்குறாங்களா? எது உண்மையா இருக்கும்? எனச் சொல்லியவாறே கதவை நீக்க... இன்ஸ்பெக்டர் தரணி கதவின் ஓரத்திலே நின்றுக் கொண்டிருந்தார். அவரைப் பார்த்து... “என்ன தரணி நீங்க போகல?” “இதோ சார்... போயிட்டேன்.” எனப் பதறியவாறே சொல்ல “ஹ்ம்ம்... போங்க. சீக்கிரம் நான் கேட்ட ஃபைலைக் கொண்டு வாங்க” எனச் சொல்ல அவரும் கிளம்பினார். அவரை நான் சந்தேகமாய் பார்த்துக் கொண்டு நிற்கும் போது இன்ஸ்பெக்டர் அருள் வாட்ச்மேன் வடிவேல் பற்றிய டீட்டைல்ஸை கொண்டு வந்தார். “சொல்லுங்க அருள்? ஏதாவது குட் நியூஸ்” “சார்... வாட்ச்மேன் வடிவேலுவோட உண்மையான பெயர் ராஜா ராஜன். பிறந்தது தஞ்சாவூர். அவன் இப்போ குடியிருக்கிறது இந்திராநகர். நம்ம இன்ஸ்பெக்டர் தரணி வீட்டுக்கு எதிர்ல இருக்குற லைன் வீட்ல தான். கடந்த ஒரு வாரமா வீடு பூட்டிருக்கு...” வாட்ச்மேன் வடிவேலு சொன்ன சாட்சியால் காயத்ரி ரேப் கேஸ்ல இருந்து தப்பிச்சவங்க தான் கொலை செய்யப்பட்ட தாமோதிரன், பாலசுப்பிரமணி, கார்த்திக் மற்றும் அர்ஜுன். அப்படினா அந்த அஞ்சாவது நபர் வடிவேலு என்கிற ராஜா ராஜன். ராஜா ராஜன் என்ற பெயரை தான் பொன்னியின் செல்வனென மாத்தி வச்சுருக்கான். அவனே தான் சிலைக்கடத்தலுக்கும் உதவிருக்கான். சோ சிலைக்கடத்தல் இல்ல காயத்ரி கேஸ்... இதுல ஏதோ ஒன்னு தான் இந்த கொலைகளுக்கெல்லாம் காரணம் எனச் சொல்லியவாறு அருளை பார்த்து “சரி எனக்கு ஒரு ஹெல்ப் பண்ணுறீங்களா?” “இன்ஸ்பெக்டர் தரணியை கொஞ்சம் ரகசியமா கவனிங்க. அவரோட பேக்ரவுண்ட் என்னனு விசாரிச்சு சொல்லுங்க” “ஹ்ம்ம்... இன்னொன்னு இது நமக்குள்ளையே இருக்கட்டும்” “கண்டிப்பா சார்.” எனச் சொல்லி கிளம்ப, இன்ஸ்பெக்டர் தரணி உள்ளே வந்தார். “சார். நீங்க கேட்ட ஃபைல்” “அங்க வச்சுருங்க” எனச் சொல்ல அவரும் சொன்ன இடத்தில் ஃபைலை வச்சுட்டு அப்படியே நின்னார். அதைப் பார்த்து, “ஏன் நிக்குறீங்க?” “ஒண்ணுமில்ல சார். எனி ஹெல்ப்?” “இல்ல வேண்டாம். நீங்க போலாம்” எனச் சொல்ல, “ஓகே சார்...” எனச் சொல்லி கிளம்பினார் தரணி. எனக்கு சந்தேகம் வலுப்பெற்றது. கொலைகாரன் இன்ஸ்பெக்டர் தரணியா? இல்ல வடிவேலுவா? இப்படியே இரண்டு நாட்கள் சென்றது... இன்ஸ்பெக்டர் அருள் என்னிடம் வந்து, “சார்... இன்ஸ்பெக்டர் தரணி பத்தி சந்தேகப்படுற மாதிரி எந்த க்குலுவும் கிடைக்கல சார். அவரோட ரெக்கார்ட்ஸ் பர்பெக்ட் இருக்கு” “தேங்க் காட். சோ இதெல்லாம் சிலைக்கடத்தல் தொடர்பாக அவர்களுக்குள் நடந்த கொலைகள். காயத்ரி ரேப் கேஸ்ல கிடைச்ச நட்பு தான் சிலைக்கடத்தல் வரைக்கும் போயிருக்கு. சரி நாம சரியான டிராக்ல போயிட்டு இருக்கோம். பொன்னியின் செல்வன்... இல்ல... வடிவேலு கிடைச்சா எல்லாம் முடிவுக்கு வந்துரும்.” எனச் சொல்லியவாறு திரும்ப, தரணி கொடுத்த ஃபைல் கண்ணில் பட்டது. அந்த கேஸ் என்னவென்று தெரிந்துக்கொள்ள ஆர்வம் தொற்றிக்கொண்டது. அதனால கேஸ் டீடெயில்ஸ் முழுசா படிக்க ஆரம்பித்தேன். அது புதிய பரிமாணத்தை எனக்கு விளக்கியது. மீண்டும் நால்வரின் கேஸ் டீடைல்ஸையும் தெளிவாக படித்தேன். அப்போது இன்ஸ்பெக்டர் தரணி உள்ளே வர... “சாரி மிஸ்டர் தரணி...” “நீங்க கதவுக்கிட்ட நின்னத பார்த்து உங்கள சந்தேகப்பட்டுட்டேன்” “ஒ... இல்ல பரவாயில்ல சார்” “சரி... நீங்க ஏன் அன்னைக்கு பதட்டப்பட்டீங்க?” “இல்ல சார்... என்ன சின்ன வயசுல தத்தெடுத்து வளர்த்தவங்க காயத்ரி அக்கானு நான் வளர்ந்த சென்னை ஹோம்ல சொல்லிருக்காங்க. ஒரு வேலை அவங்களா இருக்குமோனு தான்...” “ஒ... ஓகே ஓகே சரி” எனச் சொல்லி ஃபைலை புரட்டும் போது இன்ஸ்பெக்டர் அருள்... “என்ன சார் இந்த கேஸ் ரொம்ப தண்ணி காட்டுது... பேசாம டாக்டர் ரிப்போர்ட் படி தற்கொலைனு சொல்லி ஃபைலை குளோஸ் பண்ணிரலாமா?” “இன்னும் மூணு நாள் தான். அதுக்கு அப்புறம் கேஸ் முடுஞ்சுரும்” “வெயிட்... அண்ட் சி...மிஸ்டர். அருள்” இரவு பன்னிரண்டு மணி... கும்மிருட்டு... விட்டு விட்டு ஒளியை வீசும் மின்னல் கீற்றுகள்... பயத்தை ஏற்படுத்தும் இடி முழக்கம்... இந்திராநகரிற்கு வெளியே பயன்படுத்தப்படாத தண்ணீர் தொட்டி. அங்கே கையின் மணிக்கட்டு வெட்டப்பட்டு மெல்ல மெல்ல சொட்டும் ரத்தத்துடனும், சோர்ந்து, அரை மயக்கத்தில் கட்டப்பட்டிருந்தான் வாட்ச்மேன் வடிவேலு. எதிரே அந்த அமாவாசை இருட்டிலும் பளபளக்கும் கூறிய ரத்தம் சொட்டும் கத்தியை ஏந்தி முகத்தைக் காட்டாவண்ணம் திரும்பி நின்றிருந்த ஐந்தரை அடி உருவம். பக்கத்திலே அதே உயரத்தில் இருவர். அவர்கள் மூச்சு வாங்கிய விதம் அவர்களின் உட்சபட்ச வெறியினைக் காட்டியது. இதனைப் பார்த்தவாறே நான் மேலே ஏறும் போது... “விட்டுறாத... அவனோட கழுத்த அறு...” என ஒரு உருவம் சொல்ல கத்தியை ஏந்தியிருந்த அந்த உருவம் மெல்ல மெல்ல அடிவைத்து வாட்ச்மேன் அருகில் சென்று கத்தியை ஓங்கும் போது... “இப்படி இவன கொல்றதால காயத்ரி ஆன்மா சாந்தி அடைஞ்சுருமா? இல்ல அவங்களோட ஆசை தான் நிறைவேறிருமா யாழினி...?” எனத் துப்பாக்கியை ஏந்தியபடி சொல்ல ஓங்கிய கத்தியை கீழே போட்டவாறு திரும்பினாள் யாழினி... மேலும்”உங்களுக்கும் தான் ஷீலா அண்ட் பவித்ரா” எனச் சொல்ல அவர்களும் என்னை நோக்கி திரும்பினார்கள். அவர்களை பார்த்து,”அவன் பண்ணுனது தப்பு தான். அதுக்கு நீங்க ஏன் கொலைகாரி ஆகி உங்க வாழ்க்கையைக் கெடுத்துக்கிறீங்க?” யாழினியோ, “இவன் என்ன பண்ணுனானு தெரியுமா?” “கால் சிலம்பும், சிலம்பாட்டமும் ஒலிக்கும் பாண்டிய தேசத்தின் கிழக்கே 30 கிலோ மீட்டர் தொலைவில்... கெட்ட பாண்டவருள் நால்வர் அர்ஜுன், பாலசுப்பிரமணி, தாமோதிரன், கார்த்திக் சதி செய்ய... துரோகம் செய்து சாட்சியாய் நின்ற வாட்ச்மேன் வடிவேலு... வஞ்சிக்கப்பட்டால் காயத்ரி.. அடுத்த லைன் சொல்லட்டுமா..? வஞ்சத்தைப் பழி தீர்க்க புறப்பட்டாள் பேதை மகள் மூவர்... அதாவது நீங்க மூணு பேரு. சரியா?” எனச் சொல்லும் போது ஐந்தாவது காகிதத்தைக் கீழே போட்டாள் பவித்ரா. யாழினியோ, “இதெல்லாம் எப்படி தெரியும். எங்களை எப்படி கண்டுபிடிச்சீங்க?” “நீங்க கொலை செய்யுற விதம் தான் என்ன இந்த இடத்துக்கு கூட்டிட்டு வந்தது. 10 நாள் முன்னாடி கடத்துறது. பத்தாவது நாள் கொலையானவங்க வீட்டை சுத்தி இருக்குற பயன்படுத்தப்படாத தண்ணீர் தொட்டிக்கு மேல நைட் 12 மணில இருந்து 12.30 மணிக்குள்ள கொலை பண்ணுறது. இப்படி சொல்லலாம்... ஆனால் நீங்க தானு கண்டுபிச்சது காயத்திரி கேஸ் ஹிச்டோரி மூலம் தான். அதுமில்லாம எல்லா கொலையையும் முத முத போலீஸ்க்கு தகவல் கொடுத்தது நீங்க மூணு பேர்... முதல் கொலையை யாழினியும், இரண்டாவது மூணாவது கொலையை பவித்ராவும், நாலாவது கொலையை ஷீலாவும்... கூட்டி கழிச்சு பார்த்தா எல்லாமே சரியா வந்துச்சு...” “அப்படினா இவன இப்படியே விட்டுருதா? எப்படியும் எங்கள கைது பண்ண போறீங்க இவன கொலைப் பண்ண பிறகு கைது பண்ணிக்கோங்க” “இவன கொலை பண்ணுறதால காயத்ரி பேர் சரியாகிருமா? சட்டத்துக்கிட்ட ஒப்படைச்சுருங்க” அழுகையுடன், “இவனுங்க காயத்ரி அக்கா... இல்ல எங்க அம்மாவுக்கு என்ன பண்ணுணானுங்க தெரியுமா? பணம் இருக்குற திமிருல கதற கதற கற்பழிச்சு, தப்ப மறைக்க அவங்க மேலயே பழிப்போட்டு, அவங்களையே அவமானம் தாங்காமல் தற்கொலை செய்ய வச்சு, சட்டத்தையும் ஏமாத்தி தப்பிச்சுட்டாங்க. அப்போ உங்க சட்டம் என்ன பண்ணுச்சு?” அந்தக் கேள்விக்கு பதிலில்லாமல்... “உங்க வாழ்க்கை நினைச்சுப்பார்த்தீங்களா?” ஆவேசத்துடன்.. “அது கிடக்கு சார்... அனாதையா இருந்த எங்களை வளர்த்தவங்கள சீரழிச்ச இவனுங்கள பழி வாங்குறதால எங்க வாழ்க்கை போகும்னா அது போயிட்டு போகட்டும்” “இவன இப்படி கொல்றதால எல்லாம் மாறிய போகுதா?” “அப்படினா இவன கொல்லாம விட்டுற சொல்றீங்களா சார்?” இரண்டு நிமிட யோசனைக்குப் பிறகு... “இல்ல...” எனச் சொல்லி துப்பாக்கியைக் கீழே போட... மூவரின் முகமும் என்னை ஏறிட்டு பார்த்தது. அப்போது அவர்களைப் பார்த்து... “இவன இப்படி கொல்லாதீங்க. இவனோட கொலை மத்தவங்களுக்கு பாடமாயிருக்கணும். காயத்ரி பெயர சரி செய்யுற மாதிரி இருக்கணும்”எனச் சொல்ல பவித்ராவோ, “என்ன சொல்றீங்க?” “இவனுங்க செஞ்ச தப்பு வெளிய தெரியணும். அப்ப தான் மத்தவங்களுக்கு பாடமாயிருக்கும்” ஷீலாவோ,”என்ன செய்யணும் சார்...” “அவங்க காயத்ரிக்கு பண்ணுன அநியாயத்தை எழுதி... அதுக்கும் உடந்தையாயிருந்ததால என்னோட மனசாட்சி என்ன கொன்னுச்சு... அதனால அவங்க நாலு போரையும் திட்டம் போட்டு கொன்னுட்டு நானும் தற்கொலை பண்ணிக்குறேனு ஒரு லெட்டர் எழுதி அவனோட கையில வழியுற ரத்தத்துல கொஞ்சம் தடவி பாக்கெட்ல வச்சுருங்க. அப்பறோம் இன்னொன்னு அவனோட கட்ட அவிழ்த்து மூலைல உட்கார வச்சுருங்க... பக்கத்துல சாராய பாட்டில்... அப்பறோம் அந்தக் கத்திய அவனோட கையில இறுக்க பிடிக்கிற மாதிரி வச்சுருங்க.. காலைலக்குள்ள எல்லா ரத்தமும் வெளிய போயிரும். அப்பறோம் இந்த கேஸ்ஸ நான் முடுச்சுறேன். காயத்ரி நல்லவனு இந்த உலகத்துக்கு தெருஞ்சுரும்” எனச் சொல்லும் போது யாழினியும், ஷீலாவும், பவித்ராவும் கையெடுத்து கும்பிட்டார்கள். ரெண்டு மூணு நாள்ல கேஸ்ஸ குளோஸ் பண்ணிட்டேன். சாதாரண மனுசனா நான் செஞ்சது சரியா இருக்கலாம். ஆனா ஒரு பொறுப்பான போலீஸ் ஆஹ் நான் செஞ்சது பெரிய தவறு. அதனால தான் நான் வேலைய ராஜினாமா பண்ணிட்டேன். அன்னைக்கு ஆரம்பத்துல அவங்க கண்ணுல இருந்த வெறியும், கடைசியில கண்ணுல இருந்த ஆனந்தமும் என் கண்ணுக்கு முன்னாடி இன்னும் வந்து போகுது. அது என்னை, “எது அவங்கள கொலை செய்யும்படி தூண்டியது?” என யோசிக்கவைத்தது. இன்னைக்கு அதற்கான காரணங்கள் தெரிந்தது... அவர்களின் வெறிக்கு காரணம் ஒவ்வொரு நொடியும் பெண்ணின் மீது வக்கிரத்தைக் காட்டும் சில வெறி பிடித்த ஆண் வர்க்கமும், குற்றவாளிகளை விடுத்து பாதிக்கப்பட்டவளை குற்றவாளியாக பார்க்கும் இந்த சமூகமும் தான். அனைத்திற்குமே இந்த சமூகம் தான் காரணம். சமூகம் மாற வேண்டும். இப்பவும் எனக்கு புரியாத புதிராக இருப்பது... பிருந்தாவன் காலனி கொலை வழக்கு முடிவை என்னுடைய மனசாட்சி எழுதியது. ஆனால் என் மனசாட்சியை எழுத வைத்தது காயத்ரி வழக்கிற்கு நியாயம் தேடித்தந்த யாழினி, ஷீலா மற்றும் பவித்ராவின் ரத்த சாட்சி. உங்கள் கருத்துக்கு : https://www.facebook.com/ranjith.kumar.585


Shitol 200mg Tablet in Tamil பயன்பாடு, பக்க விளைவுகள், கலவை, மாற்றுகள், முன்னெச்சரிக்கைகள் மற்றும் அறிவுரை - Shitol 200mg Tablet ke fayde, nuksan, use, upyog, price, dose, side effects in Tamil। 1mg முகப்பு>Shitol>shitol 200mg tablet Shitol Tablet க்கான பயன்கள் (Uses of Shitol Tablet in Tamil) Shitol Tablet இன் பக்க விளைவுகள் (Side effects of Shitol Tablet in Tamil) Shitol Tablet யை எப்படி உபயோகிப்பது (How to use Shitol Tablet in Tamil) உங்கள் மருத்துவர் அறிவுறுத்திய மருந்தளவு மற்றும் காலத்திற்கு இந்த மருந்தினை எடுத்துக்கொள்ளவும். முழுதுமாக அதை விழுங்கவும். அதை சவைக்கவோ, நொறுக்கவோ அல்லது உடைக்கவோ கூடாது. Shitol 200mg Tablet -ஐ உணவுடன் அல்லது உணவில்லாமல் உட்கொள்ளலாம், ஆனால் இதனை குறிப்பிட்ட நேரத்தில் உட்கொள்வது சிறந்தது. Shitol Tablet எப்படி செயல்படுகிறது (How Shitol Tablet works in Tamil) Shitol 200mg Tablet மூளையில் நரம்பு செல்களின்அசாதாரணமான மற்றும அதிகப்படியான நடவடிக்கையை அழுத்துவதன் மூலம் வலிப்பினைக் கட்டுப்படுத்துகிறது. Shitol 200mg Tablet மதுவுடன் உட்கொண்டால் அதிகப்படியான கிறுகிறுப்பு மற்றும் அமைதியின்மை உண்டாக்கக்கூடும். ஏதுமில்லை Shitol 200mg Tablet கர்ப்பகாலத்தின்போது பயன்படுத்துவதற்கு உகந்தது அல்ல. Shitol 200mg Tablet தாய்பாலூட்டும் போது பாதுகாப்பானது. மருந்து தாய்ப்பாலுக்குள் குறிப்பிடத்தக்க அளவு புகுவதில்லை அல்லது குழந்தைக்கு நச்சுத்தன்மையை ஏற்படுத்துவதாக எதிர்பார்க்கப்படவில்லை என்று மனித ஆய்வுகள் காட்டியுள்ளன. சிறுநீரக நோயினால் அவதிப்படும் நோயாளிகளில் Shitol 200mg Tablet எச்சரிக்கையுடன் பயன்படுத்தப்பட வேண்டும்.Shitol 200mg Tabletக்கான மருந்தளவு சரி செய்தல் தேவைப்படலாம். உங்கள் மருத்துவரிடம் அணுகவும். கல்லீரல் நோயினால் அவதிப்படும் நோயாளிகளில் Shitol 200mg Tablet எச்சரிக்கையுடன் பயன்படுத்தப்பட வேண்டும்.Shitol 200mg Tabletக்கான மருந்தளவு சரி செய்தல் தேவைப்படலாம். உங்கள் மருத்துவரிடம் அணுகவும். நீங்கள் Shitol இன் ஒரு டோஸ் தவறவிட்டால்? Shitol இவற்றில் எந்த மருந்துடனும் உட்கொள்வதால் இரண்டில் மருந்துகளிலிருந்து ஒன்றின் பொறிமுறைகள் மாறலாம் மற்றும், சில விரும்பத்தகாத பக்க விளைவுகள் ஏற்படலாம். Shitol 200mg Tablet குறித்து கேள்விகள் உள்ளனவா?


டெல்லி: கொரோனா வைரஸ் பாதித்த நோயாளியின் பிறந்தநாள் விழாவில் பள்ளிக்குழந்தைகள் கலந்து கொண்டது தெரிய வந்த நிலையில், அந்த பள்ளிக்கூடம் மூட உத்தரவிடப்பட்டு உள்ளது. இது பரபரப்பை ஏற்படுத்தி உள்ளது. நொய்டாவில் உள்ள ஒரு பள்ளியில் படித்துவரும் மாணவரின் தந்தையின் பிறந்தநாள் விழா கொண்டாட்டம் கடந்த வாரம் நடைபெற்றது. இந்த விழாவில் அவரின் குழந்தையுடன் படிக்கும் பள்ளித் தோழர்களும் கலந்து கொண்டனர். ,இந்த நிலையில், தற்போது அந்த நபருக்கு கொரோனா தொற்று இருப்பது உறுதி செய்யப்பட்டு மருத்துவ மனையில் சிகிச்சைக்காக சேர்க்கப்பட்டு உள்ளார். இதுகுறித்த தகவல் அறிந்த பள்ளி நிர்வாகம், உடனே பள்ளியை மூட உத்தரவிட்டது. இந்த தகவல் மாநில சுகாதாரத்துறை கவனத்துக்கு சென்றதைத் தொடர்ந்து, பிறந்தநாள் விழாவில் கலந்துகொண்ட அனைவருக்கும் கொரோனா தொற்று பரிசோதனை செய்யப்பட்டு வருகிறது. இதன் காரணமாக, அந்த பள்ளியில் நடைபெறுவதாக இருந்த தேர்வுகளும் ஒத்திவைக்கப்படுவதாக அறிவிக்கப்பட்டு உள்ளது. குறிப்பிட்ட பள்ளிகளுக்கு சென்ற உ.பி. மருத்துவ அதிகாரிகள் அங்கும் நோய் தடுப்பு நடவடிக்கைகளை எடுத்து வருகின்றனர். இந்த சம்பவம் பெரும் பரபரப்பை ஏற்படுத்தி உள்ளது. கார்ட்டூன் கேலரி Related PostsTags: Coronavirus outbreak: Noida school closed for birthday party attended by Delhi virus patient, கொரோனா, நொய்டா, பள்ளிக்கூடம் 1FCE


பொறியியல் சேர்க்கை விண்ணப்பங்கள் இன்று முதல் விநியோகம் , Cookery | சமையல் | சமையல் குறிப்புகள் | samayalkurippu - Samayal, tamil samayal, saivam, asaivam, saiva samayal, asaiva samayal tamil recepies, cooking portal recipes,tamil cooking,tamil recipes,tamil samayal,tamil sweets recipes,recipe documents in tamil,Tamil cooking recipes recipe of tamil cooking, chettinad cooking, chicken, mutton, muslim samayal, brahmin samayal, madurai samayal, thirunelveli samayal, Ooty cooking, cuisine, சமையல்வகை, சமையல், சைவம், அசைவம், டிபன், காரம், இனிப்பு, 30 வகை சமையல், சிற்றுண்டி, சூப், recipes,Veg, non-veg, tifffen, sweet, tamil cooking recipes, soup, juice, samayal kurippugal , samayal kurippu in tamil , samayal kuripugal tamil , சமையல் குறிப்பு ,சமையல் அறை, சமையல் செய்முறை, சமையல் குறிப்புகள், தமிழ் சமையல் , சமையல் குறிப்பு , சமையல் - samayalkurippu.com நடப்பு கல்வி ஆண்டில், பொறியியல் படிப்பில் சேர்வதற்கான விண்ணப்பங்கள், இன்று (மே 4) முதல், தமிழகம் முழுவதும், 59 மையங்களில் வழங்கப்படுகிறது. இந்த ஆண்டு, அரசு ஒதுக்கீட்டின் கீழ்,2லட்சம் பொறியியல் இடங்கள் இருப்பதாக அண்ணா பல்கலை துணைவேந்தர் ஏற்கனவே அறிவித்துள்ளார். பிளஸ்2தேர்வு விடைத்தாள்கள் திருத்தும் பணிகள் முடிந்து, தற்போது, சென்னை, கோட்டூர்புரத்தில் உள்ள, "டேட்டா சென்டரில்", மதிப்பெண்களை தொகுக்கும் பணி முடிவுறும் நிலையில் உள்ளது. பிளஸ்2முடிக்கும் மாணவர்களின் முதல், "சாய்ஸ்", பொறியியல் மற்றும் மருத்துவப் படிப்புகளாகத் தான் இருக்கின்றன. கடந்த ஆண்டு, பொதுக் கல்வி பிரிவில், 1.74 லட்சம் விண்ணப்பங்கள், தொழிற்கல்வி பிரிவில், 6,000 விண்ணப்பங்கள் என, 1.8 லட்சம் விண்ணப்பங்கள் பெறப்பட்டன. அரசு ஒதுக்கீட்டின் கீழ், 1.75 லட்சம் இடங்கள் இருந்தன. 40 ஆயிரத்திற்கும் மேற்பட்ட இடங்கள், கடைசி வரை நிரம்பவில்லை. இந்த ஆண்டு, அரசு ஒதுக்கீட்டு இடங்கள்,2லட்சமாக உயர்ந்துள்ளது. கடந்த ஆண்டை விட, அதிக மாணவ, மாணவியர் விண்ணப்பிப்பர் என, அண்ணாபல்கலை எதிர்பார்க்கிறது. எனவே, 2.5 லட்சம் விண்ணப்பங்களை அச்சிட்டுள்ளது.சென்னையில்4இடங்களில் படிவம் விற்பனை செய்யப்படுகிறது. அண்ணா பல்கலைக்கழக வளாகம், குரோம்பேட்டை, ஐ.எம்.ஐ.டி., புரசைவாக்கம் அரசு பாலிடெக்னிக், பிராட்வே பாரதி அரசு பெண்கள் கல்லூரி உள்ளிட்ட தமிழகத்தில் 59 மையங்களில் விற்பனை செய்யப்படுகிறது. இதற்காக21/2 லட்சம் விண்ணப்பங்கள் அச்சடிக்கப்பட்டு தயார் நிலையில் உள்ளன. விண்ணப்பத்தின் விலை ரூ.500. எஸ்.சி., எஸ்.சி (அருந்ததி), எஸ்.டி. பிரிவினருக்கு ரூ.250 சலுகை விலையில் வழங்கப்படுகிறது. சலுகை விலையில் பெறத் தகுதியுடையவர்கள் அதற்கான ஜாதி சான்றிதழ்களின் நகல் கொடுக்க வேண்டும். தபால் மூலம் விண்ணப்பம் பெற விரும்புபவர்கள் ரூ.700-க்கு வரைவு காசோலை எடுக்க வேண்டும். "செயலாளர், தமிழ்நாடு என்ஜினீயரிங் சேர்க்கை அண்ணா பல்கலைக்கழகம், சென்னை-600025" என்ற முகவரிக்கு காசேலை எடுக்க வேண்டும்.


தஞ்சையம்பதி: ஸ்ரீ ராகவேந்திரர் ஆதிகாலம் தொட்டு - எத்தனை எத்தனையோ அருளாளர்கள் நம் பொருட்டு திரு அவதாரம் செய்திருக்கின்றனர். அவர்களால் தான் - இந்தப் பூமி புண்ணிய பூமியாக பொலிகின்றது.. அத்தகைய அருளாளர்கள் ஒருவர் - ஸ்ரீ ராகவேந்திர ஸ்வாமிகள். கலியுகத்தில் ஸ்வாமிகள் நிகழ்த்திய அற்புதங்கள் பற்பல!.. தில்லைத் திருச்சிற்றம்பலம் எனச் சிறப்பிக்கப்படுவது - சிதம்பரம். இந்நகருக்கு அருகிலுள்ளது புவனகிரி. புவனகிரியில் வாழ்ந்தவர்கள் திம்மண்ணபட்டர் - கோபிகாம்பாள் என்னும் தம்பதியர். அவர்கள் செய்த அருந்தவத்தின் பயனாக பங்குனி மாதம் மிருக சீரிஷ நக்ஷத்திரம், சுக்ல ஸப்தமி - வியாழக்கிழமை - கூடிய நன்னாளில் (1595) மூன்றாவது புதல்வனாக அவதரித்தார். திருப்பதி வெங்கடேஸ்வரர் அருளால் பிறந்ததன் நினைவாக வேங்கடநாதன் என்னும் திருநாமம் அவருக்குச் சூட்டப்பட்டது. வெங்கண்ணா எனவும், அழைக்கப்பட்டார். சிறுவயதிலேயே வேங்கடநாதரின் தந்தை பரமபதம் சேர்ந்து விட்டார். வேங்கட நாதரின் மூத்த சகோதரன் குருராஜன் தாயாரைக் கவனித்துக் கொண்டார். மதுரையில் வசித்த சகோதரி வெங்கடம்மாளின் கணவர் ஸ்ரீலக்ஷ்மிநரசிம்மாச்சார்யாவின் ஆதரவில் அவரது இல்லத்தில் வேங்கட நாதனின் கல்வி தொடர்ந்தது. கல்வி நிறைவடைந்த ஒரு கட்டத்தில், நற்குணங்கள் நிறையப் பெற்ற சரஸ்வதி எனும் மங்கை நல்லாளை தமது மனையறத்தில் ஏற்றார். 1614ல் வேங்கடநாதன் சரஸ்வதி திருமணம் நிகழ்ந்தது. வேங்கடநாதன் திருமணத்திற்குப் பின்னும் மேலும் கல்வியில் சிறந்து விளங்கிட கும்பகோணத்துக்குச் சென்றார். வேதாந்தம், இலக்கணம், சாஸ்திரங்கள் முதலானவற்றை மத்வ மடாதிபதியாக விளங்கிய ஸ்ரீசுதீந்திர தீர்த்தர் என்ற மகானிடம் கற்றார். இறை வழிபாட்டிலும், இல்லறத்திலும் சேவையிலும் ஈடுபட்ட வேங்கட நாதன் ஆண் மகவுக்குத் தந்தையானார். ஆனாலும் கால சூழ்நிலையில் வறுமையில் வாடினார். தனது ஆன்மீக குருவான சுதீந்திரரையே தேடிப்போய் வழிகேட்டார். அவர் நிலையை உணர்ந்து, போதுமான பணம் கொடுத்து அனுப்பினார் குருநாதர். மத்வ பீட இருக்கைக்கு, தமக்கு அடுத்து ஒரு வாரிசைத் தேடிக் கொண்டிருந்த சுதீந்திரருடைய மனதில் - '' இதற்கான முழுத்தகுதி வேங்கடநாதனுக்கே!..'' - எனத் தோன்றியது. உடல் நலம் குன்றியிருந்த நிலையில் இதனை வேங்கடநாதனிடம் சுதீந்திர தீர்த்தர் கூறினார். குடும்ப சூழ்நிலை பந்த பாசங்களினால் கட்டுண்டிருந்த வேங்கட நாதனால் - குருநாதரின் வேண்டுகோளை ஏற்றுக் கொள்ள இயலவில்லை.. அன்புக்குரிய மனைவியையும் மகனையும் துறப்பதற்கு அவரது மனம் இடந்தர வில்லை. குடும்ப பாரத்தினைத் தன் தோளில் கொண்டிருந்த வேங்கடநாதன் - ஏதும் சொல்லாமல் - புவனகிரிக்கே திரும்பிச் சென்றார். சுதீந்திர தீர்த்தருக்கு மீண்டும் நலம் குன்றியது. இவ்வேளையில் - இவ்வுலகம் உய்ய, துறவறத்தினை மேற்கொள்ளுமாறு இறையருளால் உந்தப்பட்டார் - வேங்கடநாதன். வேங்கடநாதனின் மனம் மாறியது. குருநாதரிடம் தமது இசைவினைக் கூறினார். இதன்படி, 1621-ல் பங்குனி மாதம், சுக்ல த்விதியை கூடிய நன்னாளில் தஞ்சை மன்னரும் மந்திரிகளும் ஆன்றோர்களும் திரளாக மக்களும் கூடியிருக்க, தஞ்சாவூரில் மணிமுத்தா நதி எனப்படும் வடவாற்றின் கரையில் - ஸ்ரீ ராகவேந்திர தீர்த்தர் எனும் திருப்பெயர் கொண்டு துறவறம் பூண்டார். ஸ்ரீ ராகவேந்திரருக்கு மகாபட்டாபிஷேகம் - தஞ்சை (Image - Thanks to - Mr.Bhargavasarma) தன் கணவர் குடும்பத்தைத் துறந்த சேதி அறிந்து அதிர்ந்தாள் - சரஸ்வதி.. துறவறம் பூணுவதற்குள் அவரை ஒரு முறை பார்த்துவிட வேண்டுமென ஓடி வந்த சரஸ்வதி - வழித்தடத்திலிருந்த கிணற்றினுள் தவறி விழுந்து மாண்டாள். இந்த விஷயம் - தன் கணவர் துறவறம் பூண்டு விட்டார் என அறிந்ததும் - சரஸ்வதி - உயிரை மாய்த்துக் கொண்டாள் என்றும் சொல்லப்படுகின்றது. சரீரத்தினை விட்டு நீங்கிய ஆவி ஸ்ரீ ராகவேந்திர ஸ்வாமிகளின் மடத்திற்குச் சென்றது. மனைவியின் ஆவி தன்னைத் தேடிவந்து, ஆவலுடன் தவிப்பதை உணர்ந்த ஸ்வாமிகள், அவளது கடைசி ஆசையைப் பூர்த்தி செய்வதற்காக கமண்டல நீரைத் தெளித்தார். சரஸ்வதி பிறப்பு, இறப்பு நிலைகளைக் கடந்து மோட்சம் அடைந்தாள். ஸ்ரீமத்வ பீடாதிபதியாகப் பட்டாபிஷேகம் ஏற்று 12 ஆண்டு காலம் தஞ்சையில் வீற்றிருந்தார் ஸ்வாமிகள். ஒருசமயம் தஞ்சை மாநிலம் முழுவதும் மழையின்றி கடும் பஞ்சத்தில் வாடியது. அப்போது தஞ்சை மன்னர் சேவப்பநாயக்கர் ஸ்வாமிகளைப் பணிந்து, பஞ்சம் தீர ஏதேனும் உபாயம் அருளுமாறு வேண்டினார். அதன்படி ஸ்வாமிகள் வருண ஜபத்துடன் யாகம் ஒன்றை நிகழ்த்தினார். யாகம் செய்த உடனே மழை பொழிந்து மண் குளிர்ந்தது. ஏரி குளங்கள் நிறைந்தன. இதனால் மகிழ்வெய்திய மன்னர் - விலையுயர்ந்த ரத்தினங்கள் பதித்த அழகிய மணிமாலையை தனது அன்பின் அடையாளமாக வழங்கினார். அப்போது - தாம் செய்து கொண்டிருந்த யாகத்தில் அந்த மணிமாலையை ஸ்வாமிகள் அர்ப்பணித்தார். அதைக் கண்டு மன்னரின் மனம் உள்ளூர வருந்தியது. அதனை உணர்ந்தார் ஸ்வாமிகள். தமது திருக்கரத்தினை யாககுண்டத்துள் விட்டு மாலையைத் திரும்பவும் எடுத்து மன்னருக்கே அளித்தார். சற்றும் மாற்றுக் குறையாமல் பொலிந்தது மணிமாலை. ஸ்வாமிகளின் திருக்கரத்தினிலோ, மாலையிலோ தீயின் சுவடு கூட இல்லை. ஸ்வாமிகளுக்கு அக்னியும் அடிபணிவதை உணர்ந்த மன்னர் அன்று முதல் ஸ்வாமிகளின் அடியவரானார். பின்னர் - தஞ்சையில் நிலவிய அரசியல் சூழ்நிலைகளால் மீண்டும் குடந்தைக்கு மடத்தினை மாற்றிய ஸ்வாமிகள் , சில ஆண்டுகளுக்குப் பின் தீர்த்த யாத்திரை புறப்பட்டார். செல்லும் இடமெல்லாம் பலர் சீடர்களாகி ஸ்வாமிகளைப் பின் தொடர்ந்தனர். ஸ்வாமிகள் வழங்கும் அட்சதை, பிரசாதம், மிருத்திகை எனப்படும் புனிதமண் என அனைத்துமே அற்புதங்களை நிகழ்த்தின. புனிதப் பயணத்தின்போது கர்நாடகாவில் உள்ள ஆதோனிக்குச் சென்றார், ஸ்வாமிகள். அங்கே ஆடு மேய்த்துக் கொண்டிருந்த அநாதைச் சிறுவன் ஒருவனின் சோகத்தினைக் கேட்டார். "வெங்கண்ணா, இனி உனக்கு எந்தத் துன்பம் வந்தாலும் என்னை நினைத்துக் கொள். உயர்வடைவாய்!.." என்று வாழ்த்திவிட்டு - பயணத்தைத் தொடர்ந்தார். சிலதினங்களில் - அவ்வழியே வந்த ஆதோனி நவாப் சித்தி மசூத்கான் தனக்குக் கிடைத்த கடிதம் ஒன்றினை படித்துக் கூறும்படி, வெங்கண்ணாவிடம் கொடுத்தான். எழுதப் படிக்கத் தெரியாத வெங்கண்ணா - ஸ்வாமிகளின் நல்லாசியுடன் படித்துக் காட்ட - அந்த சமஸ்தானத்தின் திவானாக உயர்ந்தார் வெங்கண்ணா. சில காலம் கழிந்த பின்னர், மீண்டும் ஆதோனிக்கு வந்தார் ஸ்வாமிகள்.அவரது வருகையை அறிந்து பக்தியுடன் ஓடிவந்து பணிந்து வரவேற்ற வெங்கண்ணா - பெருமைக்குரிய மகான் வந்திருப்பதாக நவாப்பிடம் சொன்னார். ஹிந்து துறவிகளின் மீது அவநம்பிக்கை கொண்டிருந்த நவாப் மசூத்கான் - ஸ்வாமிகளைச் சோதிக்க முனைந்தான். ஸ்வாமிகளைக் கெளரவிப்பதாக சொல்லிக் கொண்டு - ஒரு தாம்பாளத்தில் மாமிசத் துண்டுகளை வைத்து பட்டுத்துணியால் மூடி - காணிக்கை எனப் பொய்யுரைத்து அளித்தான் - நவாப் மசூத்கான். ஸ்வாமிகளும் புன்முறுவலோடு, அதனை ஏற்றுக் கொண்டு - புனித நீரைத் தெளித்தார். அத்துடன் - பட்டுத்துணியினை நீக்கும்படி சொன்னார். நவாப்பின் எதிர்பார்ப்புக்கு மாறாக, தாம்பாளத்தில் இருந்த மாமிசத் துண்டுகள் மலர்களாக மாறி மணம் வீசிக்கொண்டிருந்தன. தன் செயலுக்காக மனம் வருந்திய நவாப் தன்னை மன்னிக்கும்படி வேண்டி, பொன்னும் பொருளும் காணிக்கையாக அளித்தான். மாஞ்சாலி கிராமத்தின் அதிபதியான மாஞ்சாலை அம்மன் - ஸ்வாமிகளுக்குத் தரிசனம் அளித்தாள்.. அம்பிகையின் தரிசனத்தில் அகமகிழ்ந்தார் - ஸ்வாமிகள்.. மாஞ்சாலை கிராமத்தில் பிருந்தாவனப் பிரவேசம் நிகழ்த்திட அருளினாள். ''..பிருந்தாவனத்தில் 700 ஆண்டுகள் வாசம் செய்வேன்!." - என்று அருளிய ஸ்வாமிகள், அனைவருக்கும் அறிவுரைகள் வழங்கினார். ஏழை எளிய மக்களுக்கு அன்புடன் செய்யும் உதவிகள் இறைவனுக்குச் செய்யும் பூஜைகளுக்கு நிகரானது - என்று அருளினார். தாம் பிருந்தாவனப் பிரவேசம் செய்யும் பொழுதினை முன்னதாகவே உரைத்தார். அதற்கான ஏற்பாடுகள் அனைத்தும் நடந்தபின், சுற்றிலும் சீடர்களும் பக்தர்களும் சூழ்ந்து துக்கத்தில் ஆழ்ந்திருக்க, விரோதிகிருது (1671) வருடம் ஆவணி மாதம், கிருஷ்ணபட்சம், துவிதியை திதியுடன் கூடிய வியாழக்கிழமை , ஸ்ரீ ஸ்வாமிகளின் பிருந்தாவனப் பிரவேசம் நிகழ்ந்த பின்னர், தஞ்சையிலும் பிருந்தாவனம் அமைக்க முற்பட்டனர். ஆயினும் - வடவாற்றின் கரையில் ஸ்வாமிகள் தவமிருந்த இடம் சரியாகத் தெரியாமல் தவித்த மக்கள் - ஸ்வாமிகளை நினைத்து பிரார்த்தித்தனர். அப்போது ஐந்தலை நாகம் ஒன்று அங்கே தோன்றி - குருநாதர் தவமிருந்த இடத்தை மண்டலமிட்டு அடையாளம் காட்டி மறைந்தது. அந்தப் புனித இடத்தில்தான் - பிருந்தாவனம் அமைந்துள்ளது. தஞ்சையிலுள்ள பிருந்தாவனத்தில் வியாழக்கிழமைகளில் வெகுசிறப்புடன் வழிபாடுகள் நிகழ்கின்றன. பிரிட்டிஷ் ஆட்சிக் காலத்தில் சென்னை ராஜதானியின் பெல்லாரி மாவட்ட ஆட்சியராக இருந்தவர் சர்.தாமஸ் மன்றோ. அப்போது -கோயில் நிலங்களின் வருமானம் முழுவதையும் வசூலிக்குமாறும் வாரிசுகள் இல்லையெனில் நிலங்களைக் கையகப்படுத்துமாறும் பிரிட்டிஷ் அரசு ஆணை பிறப்பித்தது. அதன்படி பிருந்தாவனம் இருக்கும் நிலத்தைக் கையகப்படுத்துவதற்காக - தன் குழுவினருடன் சென்றார் மாவட்ட ஆட்சியர் சர்.தாமஸ் மன்றோ. இந்த நிலம் ஸ்வாமிகளுக்கு நவாப் சித்தி மசூத்கான் அளித்த காணிக்கை. நிலத்தைக் கையகப்படுத்த வந்திருக்கும் ஆட்சியரிடம் பேசுவது அறியாது தவித்தனர் - மடாலயத்தினர். காலணிகளைக் கழற்றி விட்டு மடாலயத்தினுள் நுழைந்தார் தாமஸ் மன்றோ. ஸ்ரீ பிருந்தாவனம் ஸ்வாமிகளின் பிருந்தாவனத்தின் முன் நின்ற மன்றோ சற்றைக்கெல்லாம் தானாகவே பேச ஆரம்பித்து விட்டார். அவர் முன்பாக ஒளிவடிவாக ஸ்வாமிகள் - பிருந்தாவனத்திலிருந்து தோன்றி அருளினார். நிலத்தைப் பற்றிய விளக்கங்களை ஆங்கிலத்தில் அளித்தருளினார். அதைக் கேட்டு மன்றோ திருப்தியுற்றார். அன்புடன் வணக்கம் செலுத்தி விட்டுத் திரும்பினார். அவருடன் சென்றவர்களோ திகைத்தனர். தாமஸ் மன்றோ யாருடன் பேசிக் கொண்டிருக்கின்றார்?.. - என. மடாலயத்திலிருந்து வெளியே வந்த மன்றோவிடமே கேட்டனர். அவர் சொன்னார் - காவியுடை அணிந்திருந்த பெரியவரிடம் பேசிக் கொண்டிருந்தேன்.. இந்த நிலம் குறித்த அனைத்து விளக்கங்களையும் அவர் அளித்தார். எனவே - இந்த நிலம் மடாலயத்திற்கே சொந்தமானது என அறிவிக்கின்றேன்.. என்னுடன் பேசிக்கொண்டிருந்த - பெரியவரை நீங்கள் பார்க்கவில்லையா!.. மன்றோ அவர்களே.. அவர் தான் ஸ்ரீராகவேந்திர ஸ்வாமிகள்.. அவர் ஜீவசமாதி அடைந்து இருநூறு ஆண்டுகளுக்கு மேலாகின்றன.. ஸ்வாமிகளைத் தரிசித்த நீங்கள் பாக்கியசாலிதான்!.. பிரமிப்பின் எல்லையிலிருந்த மன்றோ - ஸ்ரீ ராகவேந்திர ஸ்வாமிகளின் பக்தராகி நின்றார். சர். தாமஸ் மன்றோ - அரசு ஆணையினை ரத்து செய்து - நிலத்தை மடாலயத்திற்கே உடைமையாக்கிய விவரத்தினை அன்றைய ஆங்கிலேய அரசு ஆவணக் குறிப்பாகவும் வெளியிட்டுள்ளது. விக்கிபீடியா வழங்கும் செய்தி - இதோ!.. Incident in Mantralaya Mantralaya village in Andhra Pradesh is a place where the `Brindavan' of famous 'Dvaita' saint 'Raghavendra Swami' is located. When Sir Thomas Munro was the Collector of Bellary in 1800, the Madras Government ordered him to procure the entire income from the Math and Manthralaya village. When the Revenue officials were unable to comply with this order, Sir Thomas Munro visited the Math for investigation. He removed his hat and shoes and entered the sacred precincts. Sri Raghavendraswamy emerged from the Vrindavan and conversed with him for some time, about the resumption of endowment. The Saint was visible and audible only to Munro, who received Manthraksha (god's blessing). The Collector went back and wrote an order in favour of the Math and the village. This notification was published in the Madras Government Gazette in Chapter XI, page 213, with the caption "Manchali Adoni Taluka". This order is still preserved in Fort St. George and Manthralayam. பிருந்தாவனத்தில் வாசம் செய்து கொண்டிருக்கும் - குரு ஸ்ரீ ராகவேந்திர ஸ்வாமிகள் தன்னிடம் வேண்டுவோர்க்கு - கற்பக விருட்சத்தினைப் போல, காமதேனுவைப் போல - யாவற்றையும் தந்தருள்கின்றார். ஸத்ய தர்ம ரதாய ச பஜதாம் கல்பவ்ருக்ஷாய நமதாம் காமதேனவே: அன்புடன், துரை செல்வராஜூ at வியாழன், ஜூன் 11, 2015 முத்திரை: ஸ்ரீ ராகவேந்திரர் KILLERGEE Devakottai 11 ஜூன், 2015 16:20 ஸ்ரீ ராகவேந்திரர் பற்றிய நிறைய விடயங்கள் அறியத்தந்தமைக்கு நன்றி நண்பரே... துரை செல்வராஜூ 11 ஜூன், 2015 20:39 yathavan nambi 11 ஜூன், 2015 16:58 ஸ்ரீ ராகவேந்திர தீர்த்தர் வரலாறு படிக்கையிலே தீர்த்தமாக பருகியதைப் போன்றதோர் உணர்வு உந்தியது. பக்திமிகு வெங்கண்ணா நாமம் நலம் பயக்கட்டும். துரை செல்வராஜூ 11 ஜூன், 2015 20:40 R.Umayal Gayathri 11 ஜூன், 2015 18:10 மீண்டும் அவரின் வரலாற்றை படிக்க மெய்யுருகிப் போனேன் ஐயா. அருளாளர்....குருவாரமான இன்று அவர் பற்றி படித்து, அவரை கண்டதும், மனம் எல்லையில்லா ஆனந்தத்திற்கு போய் விட்டது ஐயா. நன்றிகள். துரை செல்வராஜூ 11 ஜூன், 2015 20:41 ஸ்வாமிகளின் வரலாற்றில் - இது சிறிதளவே.. Dr B Jambulingam 12 ஜூன், 2015 03:55 மந்த்ராலயம் சென்றுள்ளேன். இந்த அளவுக்கு ராகவேந்திரர் பற்றி நான் அறிந்திருக்கவில்லை. பகிர்வுக்கு நன்றி. நூலாக வெளியிடும் அளவு செய்திகளைப் பகிர்ந்துகொள்ளும் தங்களது பணிக்கு பாராட்டுக்கள். துரை செல்வராஜூ 12 ஜூன், 2015 09:25 நான் மந்த்ராலயம் சென்றதில்லை.. தஞ்சையிலுள்ள பிருந்தாவனத்தினைத் தரிசித்துள்ளேன்.. திண்டுக்கல் தனபாலன் 12 ஜூன், 2015 04:50 அருமை... சிறப்பை அறிந்தேன் ஐயா... துரை செல்வராஜூ 12 ஜூன், 2015 09:26 Chellappa Yagyaswamy 13 ஜூன், 2015 06:08 தமிழ்நாட்டில் பிறந்து தவக்கோலம் பூண்டவராயினும், புவனகிரியில் அவருக்கு உரிய பெருமை அளிக்கப்படவில்லை என்பது வருத்தத்திற்குரிய செய்தி. அவரை கர்நாடகத்தவராகவே பார்க்கிறார்கள். (௨) ஸ்ரீ ராகவேந்திரருக்கு தஞ்சையில் மட்டுமல்ல, குவைத்திலும் பிருந்தாவனம் அமைத்திருப்பது மகிழ்ச்சியளிக்கிறது. ..ஆம், குவைத்திலுள்ள தங்கள் நன்னெஞ்சில் அவர் பிருந்தாவனம் அமைத்து அமர்ந்திருக்கிறாரே! அம்மகானின் முழு வரலாற்றையும் சுருக்கமாகவும் சுவாரச்யத்துடனும் எழுதிய தங்களுக்கு எப்படி நன்றி சொல்வதென்று தெரியவில்லை! - இராய செல்லப்பா துரை செல்வராஜூ 13 ஜூன், 2015 08:37 கண்கள் கலங்குகின்றன.. குவைத்தில் எங்கேயிருக்கின்றது பிருந்தாவனம் என்று ஆச்சர்யப்பட்ட வேளையில் - அடுத்த வரிகளைக் கண்டு அயர்ந்து விட்டேன்.. ஸ்வாமிகள் வந்து அமர்வதற்கு என்மனமும் ஏற்றதொரு இடமோ!?.. அறியேன்.. ஐயா.. அறியேன்!.. ஸ்வாமிகளின் பிருந்தாவனத்தின் கீழ் - ஒரு சிறு துகளாகக் கிடப்பதுவே பெரும்பேறு.. தங்களைப் போன்ற பெரியோர்கள் - சிறியேனின் பதிவுகளைக் கண்டு கருத்துரையிடுவது பெரும் மகிழ்ச்சி.. என்றென்றும் நன்றி.. mageswari balachandran 13 ஜூன், 2015 08:15 ஸ்ரீ ராகவேந்திர சுவாமிகளின் வரலாறு அறியத்தந்தமைக்கு நன்றிகள், அருமை, துரை செல்வராஜூ 13 ஜூன், 2015 08:38 My Mobile Studios 27 ஜூன், 2015 07:34 aya vanakam ragavendra padathil solatha pala thagaval soli irukega vaalthukal. துரை செல்வராஜூ 27 ஜூன், 2015 12:44 தங்களிம் முதல் வருகைக்கு மகிழ்ச்சி.. ஸ்ரீராகவேந்திரர் - பற்றிய திரைப்படத்தில் ஜனரஞ்சகத்திற்காக சில விஷயங்களைச் சேர்த்திருந்தனர்.. கால ஓட்டத்தில் மக்களும் அதை நம்பக்கூடிய நிலையில்!..


இன்று தனது 69 வது பிறந்த நாளை கொண்டாடிய பிரதமர் மோடி, 98 வயது தாயார் ஹீரா பென்னை சந்தித்து ஆசிர்வாதம் பெற்றார். அவருடன் மதிய உணவை மோடி சாப்பிடும் புகைப்படங்கள் வைரலாகி வருகின்றன. மோடியின் சொந்த மாநிலமான குஜராத்தின் காந்தி நகரில் உள்ள ரைசின் என்ற கிராமத்தில் தாயார் ஹீரா பென் வசித்து வருகிறார். அவரை இளைய மகன் பங்கஜ் மோடி கவனித்து வருகிறார். ஒவ்வொரு முக்கியமான தருணங்களின்போதும் பிரதமர் மோடி தனது தாயாரை சந்தித்து ஆசிர்வாதம் பெறுவதை வழக்கமாக கொண்டுள்ளார். மக்களவை தேர்தலில் இரண்டாவது முறையாக பாஜக பெரும்பான்மை பெற்றபோதும் அவர் தனது தாயாரை சந்தித்தார். ஆனால், இரண்டாவது முறையாக பிரதமர் மோடி பொறுப்பேற்றபோது அதைப் பார்க்க தாயார் ஹீரா பென் நேரில் வரவில்லை. தொலைக்காட்சியில் மோடி பிரதமராக பதவியேற்ற காட்சியை குஜராத்தில் இருந்தபடியே அவர் பார்த்து ரசித்தார். இந்த நிலையில் 69வது பிறந்த நாளான இன்று தாயாரை சந்தித்து ஆசிர்வாதம் பெற்றுக் கொண்டார். சொந்த வீட்டுக்கு வந்த அவரை உறவினர்களை சந்தித்துப் பேசினார். பிறந்த நாளையொட்டி சொந்த மாநிலமான குஜராத்தில் பல நிகழ்ச்சிகளில் மோடி கலந்து கொண்டார். நர்மதா மாவட்டத்திற்கு சென்ற அவர் அங்கு கட்டப்பட்டுள்ள சர்தார் சரோவர் அணை, படேலின் ஒற்றுமைச் சிலை ஆகியவற்றை பார்வையிட்டார். மற்ற மாநிலங்களுக்கு முன்னோடியாக குஜராத் இருப்பதாகவும், குஜராத் மக்கள் தாங்கள் பெற்றிருக்கும் வளர்ச்சியை மற்ற மாநில மக்களும் பெறுவதற்கு உதவி செய்ய வேண்டும் என்றும் கேட்டுக் கொண்டார். சமீபத்திய தமிழ்நாட்டுச் செய்திகள் சென்னை செய்திகள், அரசியல், வர்த்தகம், தொழில்நுட்பம், கிரிக்கெட் ஆகியவற்றின் தலைப்புச் செய்திகள் என ஒவ்வொரு நிகழ்வுகளையும் பற்றி தமிழில் படிக்க Facebook மற்றும் ட்விட்டர் Twitter ஐ பின் தொடருங்கள்.


source: wikipedia

text: சப்ரகமுவா மாகாணம் இரத்தினபுரி, கேகாலை ஆகிய மாவட்டங்களை உள்ளடக்கியுள்ளது. மேல் மாகாணம், வடமேல் மாகாணம், மத்திய மாகாணம், ஊவா மாகாணம், தென் மாகாணம் ஆகிய 5 மாகாணங்களை எல்லைகளாகக் கொண்டுள்ளது. பின்வருவனவற்றையும் பார்க்கவும் இலங்கை சபரகமுவா மாகாணம், இலங்கை கண்டி இராச்சியம்


கொரோனா சுமை: மூடப்படும் கோழிப் பண்ணைகள் | Puthithu கொரோனா சுமை: மூடப்படும் கோழிப் பண்ணைகள் 🕔 June 6, 2021 முட்டையிடும் சுமார் 09 ஆயிரம் கோழிகள் வளர்க்கப்பட்ட மிகப்பெரிய6கோழிக் கூடுகளும் இன்று வெறுமையாக உள்ளன. நான்கு வருடங்களாக இந்த கோழிப்பண்ணையை நடத்தி வந்த எஸ்.எல். நசீம், கடந்த பெப்ரவரி மாதம் இதை இழுத்து மூடிவிட்டதாகக் கூறுகின்றார். அட்டாளைச்சேனை பிரதேச செயலகத்துக்குட்பட்ட அஸ்ரப் நகரிலுள்ள தமது சொந்தக் காணியில் மருமகனின் பொருளாதார உதவியுடன் அந்தக் கோழிப் பண்ணையினை அவர்கள் ஆரம்பித்திருந்தனர். மிக நவீன முறையிலான ஒரு கூட்டை அமைப்பதற்கு மட்டும் 37 லட்சம் ரூபா தமக்கு செலவானதாக நசீம் தெரிவிக்கிறார். “அந்தக் கோழிப்பண்ணையில் இருந்து நல்ல வருமானம் கிடைத்தது. இன்று எல்லாம் இழந்து நிற்கிறோம்.” என்கிறார் நசீம். என்ன நடந்தது? “முட்டையிடும் கோழி ஒன்றுக்கு, நாளொன்றுக்கு 110 கிராம் தீன் வழங்க வேண்டும். 50 கிலோகிராம் எடைகொண்ட கோழித்தீன் ‘பேக்’ (Bag) ஒன்று கொரோனாவுக்கு முன் 3400 ரூபாவாக இருந்தது. கொரோனா காலத்தில் அதன் விலை 4400 ரூபாவாக உயர்ந்தது. இந்த சடுதியான அதிகரிப்பு உற்பத்தி செலவீனங்களை அதிகரித்தது. ஆனால் அதற்கு ஏற்ற வகையில் முட்டைகளை எம்மால் விற்க முடியவில்லை” என ஆதங்கப்பட்டார். இப்போது அங்கு கோழிகள் எவையுமில்லை. வெறும் கூடுகளும், கோழி வளர்ப்புக்கான உபகரணங்களுமே எஞ்சியுள்ளன. இந்த கொரோனா பரவலின் பின்னர் அந்தப் பிராந்தியத்தில் இப்படி பல கோழிப் பண்ணைகள் மூடப்பட்டுள்ளன. இதனால், பெருந்தொகைப் பணத்தை முதலீடு செய்தோரும், அங்கு வேலை செய்தவர்களும் தத்தமது தொழில்களையும் வருமானங்களையம் இழந்துள்ளனர். நசீமின் பண்ணையில் அங்கு மாதச் சம்பளத்துக்கு பணியாற்றி வந்த 04 பேர், தொழில் இழந்துள்ளனர். “கோழிப் பண்ணையை நடத்துவதில் ஒவ்வொரு நாளும் பல்லாயிரம் ரூபா நஷ்டத்தை நாம் எதிர்கொண்டோம். அதனால் பண்ணையை மூடுவதற்கு நாம் தீர்மானித்தபோது எம்மிடமிருந்த கோழிகளை எப்படியாவது உடனடியாக விற்க வேண்டிய நிலை ஏற்பட்டது. அந்த சந்தர்ப்பத்தைப் பயன்படுத்தி கோழி இறைச்சிக் கடை உரிமையாளர்களும் மிக அடிமட்ட விலைக்கே எம்மிடமிருந்த கோழிகளை கொள்வனவு செய்தார்கள். இதன்போதும் எமக்கு பாரிய நஷ்டம் ஏற்பட்டது” என்றார் நசீம். கொரோனாவுக்குப் பின்னர் நஷ்டத்தில் இயங்கும் பண்ணைகள் அஸ்ரப் நகர் பகுதியில் கோழிப் பண்ணை நடத்தி வருகின்றவர்களில் மற்றொருவர் எம்.எச்.எம். மனாப். சுமார் 50 லட்சம் ரூபா முதலீட்டில் 02ஆயிரம் முட்டைக் கோழிகளை தனது பண்ணையில் பராமரித்து வருகின்றார். ஆனாலும் அவரும் பிரச்சினையில் தான் உள்ளார். “இந்த2ஆயிரம் கோழிகளையும் பராமரிப்பதற்கு நாளொன்றுக்கு ஆகக்குறைந்தது 21 ஆயிரம் ரூபாவை செலவிட வேண்டியுள்ளது. முட்டை விற்பனையில் அதை ஈடுசெய்ய முடியாதுள்ளமைதான் நிலைமை. அரசுதான் முட்டைக்கான விலையை நிர்ணயிக்கிறது. ஆகக்குறைந்தது 55 கிராம் எடையுள்ள முட்டைகளைத்தான் நிர்ணய விலைக்கு விற்க முடியும். சாதாரணமாக ஒரு கோழி 04 ஆவது மாதத்தில்தான் முட்டையிடத் தொடங்கும். அந்தக் கால கட்டத்தில் 55 கிராமுக்கு குறைந்த எடையுடைய முட்டைகளையே அதிகளவில் இடுகின்றன. இதனால் அரசு நிர்ணயித்த விலைக்கு எம்மால் எமது முட்டைகளைக் கொடுக்க முடியாதுள்ளது. ஒவ்வொரு கோழியும் சாதாரணமாக 18 மாதங்கள் தொடர்ச்சியாக முட்டையிடுவதினால் போக போகத்தான் அந்த 55 கிராம் வரும். அதுவரை நாம் என்ன செய்வது” என மனாப் விரக்திப்பட்டார். தம்மிடம் இருக்கும் 02 ஆயிரம் கோழிகளிடமிருந்தும் சராசரியாக கிடைக்கும் 1700 முட்டைகளில் சிறிய முட்டைகள் மற்றும் சேதமடைந்த முட்டைகள் என கழிக்கப்பட்டபின் உள்ள முட்டைகளைத்தான் நிர்ணய விலைக்கு விற்க முடிவதாகவும் அவர் கூறுகிறார். “முன்னர் முட்டையொன்றினை 19 ரூபா வரையில் விற்க முடிந்தது. மே 26 ஆம் திகதி பண்ணையாளர்களின் முட்டைக்கான விலை 14 ரூபாவாக நிர்ணயிக்கப்பட்டிருந்தது. ஒருமுறை முட்டைக்கான நிர்ணய விலையாக 10 ரூபாவைக்கூட அரசு நிர்ணயித்தது. உண்மையில் கோழி வளர்ப்பின் போது அவற்றுக்கு தீன், பூச்சி மருந்து, விட்டமின்கள் ஆகியவற்றினை வழங்க வேண்டியுள்ளதோடு, அவற்றுக்கான நோய் பராமரிப்பினையும் மேற்கொள்ள வேண்டியுள்ளது. இவற்றுக்கான செலவுகள் காலத்துக் காலம் அதிகரிப்பது வழமைதான். ஆனால் கொரோனாவினால் ஏற்பட்ட விலை உயர்வு மிக அதிகமானது. எமது முட்டை விற்பனையில் வரும் வருமானம், அவற்றுக்கான உற்பத்திச் செலவைக் கூட ஈடுகட்ட போதுமானதாக இல்லை” என வருத்தம் தெரிவித்தார் மனாப். அத்துடன் அதிகபட்சமாக இரண்டு வாரங்களுக்கே முட்டைகளை களஞ்சியப்படுத்தி வைக்க முடியும். இந்த நிலையில் கொரோனாவுக்காக நீண்ட கால ஊரடங்கு மற்றும் பயணத் தடை விதிக்கப்படுகின்ற போது, முட்டைகளை சந்தைப்படுத்துவதில் பாரிய நெருக்கடிகள் உள்ளன. இவற்றையெல்லாம் தாண்டித்தான் மனாப் தொடர்ந்தும் தனது தொழிலை செய்துவருகிறார். ஆனாலும் தொடர்ந்து நிலைமை இப்படியே இருந்தால் திடீரென்று தானும் இத்தொழிலை விட்டுவிட நேரிடும் என்றும் கூறுகிறார். அட்டாளைச்சேனை பிரதேசத்தில் தமது பதிவின்படி 1000க்கு மேற்பட்ட முட்டைக் கோழிகளைக் கொண்ட பெரிய பண்ணைகள் 18 உள்ளன என்று, அட்டாளைச்சேனை கால்நடை வைத்தியசாலை பொறுப்பதிகாரி டொக்டர் எச். தஹானா தெரிவிக்கின்றார். அதேபோன்று 1000க்கு குறைந்த முட்டைக் கோழிகளைக் கொண்ட பண்ணைகள் 32 உள்ளன என்றும் அவர் கூறினார். “கோழிப் பண்ணைகளை – கால்நடை உற்பத்தி சுகாதாரத் திணைக்களத்தின் கீழ் பதிவு செய்தல் வேண்டும். அவ்வாறு பதிவு செய்யும் பண்ணையாளர்களுக்கு ‘கோழிப் பண்ணைகள் பதிவு செய்யும் சான்றிதழ்’ ஒன்றினை நாம் வழங்குகின்றோம். அந்தச் சான்றிதழை வைத்திருக்கும் பண்ணையாளர்களுக்கு இலவச தடுப்பு மருந்துகள் உள்ளிட்ட பல சேவைகளை வழங்குகின்றோம்” என்றும் டொக்டர் தஹானா தெரிவித்தார். அட்டாளைச்சேனை பிரதேசத்திலுள்ள கோழிப் பண்ணைகளிலிருந்து நாளொன்றுக்கு பல்லாயிரக்கணக்கான முட்டைகள் கிடைக்கின்றன. ஆனாலும் இந்தப் பண்ணைகள் அனைத்தும் நஷ்டத்திலேயே இயங்குவதாக, அதன் உரிமையாளர்களில் பலர் கூறுகின்றனர். இந்தப் பண்ணையாளர்களில் சிலர் தமது பண்ணைகளை மூடி விட்டனர். அதனால் அங்கு வேலை செய்து வந்த பலர் தொழில் இழந்துள்ளனர். கோழித்தீன் உற்பத்தியாளர்கள் தரப்பு சொல்வது என்ன? கோழித் தீன் உற்பத்திக்குப் பயன்படுத்தப்படும் உள்ளீட்டுப் பொருட்களுக்கு விலை அதிகரித்தமையின் காரணமாகவே, கோழித் தீனுக்கான விலையினையும் அதிகரிக்க வேண்டியேற்பட்டதாகத் தெரிவிக்கின்றார் கோழித்தீன் உற்பத்தி நிறுவனமொன்றில் பொது முகாமையாளராகப் பணியாற்றும் அசோக ரத்நாயக்க. “கோழித் தீன் உற்பத்திக்கான பிரதான உள்ளீட்டுப் பொருட்களில் ஒன்றான சோளம் ஒரு கிலோவை உள்நாட்டில் 50 தொடக்கம் 60 ரூபாய் வரையிலேயே முன்னர் பெற்று வந்தோம். தற்போது சோளம் ஒரு கிலோவுக்கான விலை 90 ரூபாவாக அதிகரித்துள்ளது. இடையிலுள்ள வியாபாரிகளாலேயே இந்த விலை அதிகரிப்பு ஏற்பட்டுள்ளது. அதன் காரணமாக தீனுக்கான விலையை அதிகரிக்க வேண்டியேற்பட்டுள்ளது” என அசோக ரத்நாயக்க கூறுகிறார். அத்தோடு தீன் உற்பத்திக்கான மற்றொரு உள்ளீட்டுப் பொருளான தவிட்டுக்கும் 40 தொடக்கம் 50 சதவீதம் வரையில் விலை அதிகரித்துள்ளதாகவும் அவர் குறிப்பிட்டார். இலங்கை தொகைமதிப்பு மற்றும் புள்ளிவிபர திணைக்களத்தின் அறிக்கையின்படி முட்டைக்கோழிகள் ஆயிரத்திற்கும் மேல் வளர்க்கும் பண்ணைகள் அதிகம் உள்ள குருநாகல், புத்தளம், அநுராதபுரம் ஆகிய மாவட்டங்களுடன் அம்பாறையும் ஒன்று. இந்த மாவட்டங்களில் 2018 இல் இருந்து 2019 களில் மிகவும் வளர்ச்சியடைந்த தொழில் துறைகளில் இதுவும் ஒன்று. இலங்கையில் கோழி இறைச்சி மற்றும் முட்டை என்பனவற்றின் தேவையை உள்ளுர் உற்பத்திகள் மூலம் நிறைவுசெய்யக்கூடியதாக இருந்தது. வெளிநாட்டினர் சிலரின் தேவைக்காகவும் விமான போக்குவரத்துக்கான உணவிற்காகவும் சிறிதளவு இறக்குமதி செய்யப்பட்டது என திணைக்களத்தின் பதிவுகளில் குறிப்பிடப்பட்டுள்ளது. இந்த நிலையில் 2019இல் கால்நடை உற்பத்தி, சுகாதார திணைக்களத்தின் வெளியீட்டில், இலங்கையில் 2019இல் மொத்த உள்நாட்டு உற்பத்தியில் (GDP) 64 சதவீதத்தை கோழிப் பண்ணை தொழில் மூலமே பெற முடிந்ததாக கூறப்படுகிறது. அந்த அளவுக்கு மிகத் துரிதமாக வளர்ந்து வந்த ஒரு துறையாக கோழிப் பண்ணைத் தொழில் இருந்தது. ஆனால் 2019க்கு பின்னர் சரியத் இந்தத் தொழில்துறை தொடங்கியுள்ளதாக குறிப்பிடப்படுகிறது. அதற்கு காரணம் ஈஸ்ரர் குண்டுதாக்குதலும் கொரோனா பரவுகையுமாகும். ஏனெனில் இந்த இரண்டு காரணங்களாலும் உல்லாசப்பயணத்துறை பெரு வீழ்ச்சியுற்றது. உல்லாச விடுதிகளும் உணவு விடுதிகளும் முற்றுமுழுதாக இயங்காததால் கோழி, முட்டை போன்றவற்றின் பெரு நுகர்வு உள்ளுரில் தடைப்பட்டது. இந்த நிலையில் கோழிப்பண்ணைத் தொழில் பெரும் சவாலை எதிர் கொண்டுள்ளது. “தீன் உற்பத்திக்கான மற்றைய உள்ளீடுகளான சோயா, ‘பாம்’ எண்ணெய் மற்றும் மருந்து ஆகிவற்றினை வெளிநாடுகளில் இருந்தே இறக்குமதி செய்கின்றோம். டொலருக்கு எதிராக இலங்கை ரூபாவின் பெறுமதி வீழ்ச்சியடைந்தமை காரணமாக, அவற்றை நாம் இறக்குமதி செய்யும் போது, முன்னரை விடவும் 23 சதவீதம் அதிக விலையைச் செலுத்த நேரிடுகிறது” என்கிறார் கோழித்தீன் உற்பத்தி நிறுவனமொன்றில் பொது முகாமையாளராகப் பணியாற்றும் அசோக ரத்நாயக்க. உள்ளுர் நுகர்வின் பெரும் வீழ்ச்சியானது – பல தொழில்களைப் பாதித்திருக்கும் இந்த காலத்தில், இருப்பதை சந்தைப்படுத்த முடியாத தொழில் முனைவோரும், குறைந்த விலையில் அத்தியாவசிய பொருட்களைப் பெறமுடியாத நுகர்வோரும் தனிநபர்களாக பொருளாதார சுமைகளையே தாங்கி நிற்கின்றனர். TAGS: அட்டாளைச்சேனைகோழித் தீன்கோழிப் பண்ணைமுட்டையூ.எல். மப்றூக்


கொரோனா வைரஸை கட்டுப்படுத்தும் நோக்கில் நாடு முழுவதும் 21 நாட்களுக்கு ஊரடங்கு அமல்படுத்தப்பட்டது. அதனால் அனைத்துவகையான போக்குவரத்தும் நிறுத்திவைக்கப்பட்டுள்ளது. இந்நிலையில், சரியான நேரத்தில் வாகனம் கிடைக்காததாலும், ஆம்புலன்ஸ் கிடைக்காததாலும் உயிரிழந்த 3 வயது குழந்தையின் உடலை தாயே கையில் சுமந்த சென்ற சம்பவம் பெரும் அதிர்ச்சியை ஏற்படுத்தியுள்ளது. பீகாரின் மத்திய பகுதியான ஜெகனாபாத்தைச் சேர்ந்த தம்பதியின் 3 வயது குழந்தைக்கு திடீரென உடல்நிலை சரியில்லாமல் போனதால் பெற்றோர் மருத்துவமனையில் அனுமதிக்க முயற்சித்துள்ளனர். ஆனால் ஆம்புலன்ஸ் தர அரசு மருத்துவமனை நிர்வாகம் மறுத்ததாகக் கூறப்படுகிறது. அதே நேரத்தில் மற்ற வாகனங்களையும் தேடியுள்ளனர். ஊரடங்கால் எந்த வாகனமும் கிடைக்காத நிலையில் அருகில் உள்ள மருத்துவமனைக்கு குழந்தையை தாயே தூக்கிக்கொண்டு சென்றுள்ளார். அப்போது செல்லும் வழியிலேயே குழந்தை மூச்சுத்திணறி உயிரிழந்துள்ளது. எப்படியாவது குழந்தையைக் காப்பாற்றவேண்டும் என தாய் தனது மார்போடு அணைத்தபடி கண்ணீருடன் அழுதுகொண்டே குழந்தையை சாலையில் தூக்கிச் சென்ற சம்பவம் பெரும் சோகத்தை ஏற்படுத்தியுள்ளது. மேலும் இந்த சம்பவத்தின் போது அங்கிருந்த ஒருவர் இதனை வீடியோவாக எடுத்து சமூக வலைத்தளங்களில் பகிர்ந்துள்ளார். அந்த வீடியோவில், குழந்தையை கையில் ஏந்தியபடி செல்லும் அந்தத் தாய், ஆம்புலன்ஸ் வசதி இல்லாததே தனது குழந்தையின் இறப்புக்கு காரணம் என்று கண்ணீர் விட்டு கதறி அழுகிறார். இந்த சம்பவத்தை அடுத்து இதுதொடர்பாக கருத்து தெரிவித்துள்ள ஜெகனாபாத் மாவட்ட மாஜிஸ்திரேட், இது குறித்த உண்மை நிலை எனக்கு தெரியவில்லை. உரிய விசாரணையில் ஆம்புலன்ஸ் மறுக்கப்பட்டது தெரியவந்தால் உரிய நடவடிக்கை எடுக்கப்படும் எனத் தெரிவித்துள்ளார்.


text: "ம்" என்னும் எழுத்து தனக்குரிய அரை மாத்திரையிலிருந்து கால் மாத்திரையாகக் குறைந்து ஒலிப்பது மகரக் குறுக்கம் எனப்படும். மகரம் + குறுக்கம் = மகரக்குறுக்கம் தனிமொழியில் மெய்யெழுத்துகளில் ன், ண் ஆகிய 2 இரண்டு மெய்யெழுத்துகளையும் அடுத்து வரும் மகர ஒற்றும் (ம்), புணர் மொழியில் மகர மெய்யை அடுத்துவரும் வகர ஒற்றும் (வ்) வரும் இடங்களிலும், மகர ஒற்று தன் மாத்திரையிலிருந்து குறைந்து ஒலிக்கும். இதுவே மகரக் குறுக்கம் எனப்படுகிறது. இதற்கான பண்டைய உரையாசிரியர்களின் எடுத்துக்காட்டு தனிமொழி போன்ம் காண்ம் புணர்மொழி வரும்வண்ணக்கன் மகரக் குறுக்கத்திற்கு உடன்படும் ம் என்ற ஒலிக்குரிய மாத்திரை அளவு கால். மகரப் பிரகரணம் இதனைக் கூறும் தனியொரு நூலாக விளங்கிற்று எனத் தெரிகிறது. இலக்கண நூல் விளக்கம் ண ன முன் உம் வஃகான் மிசை உம் ம குறுகும் என்னும் நன்னூல் 97-ஆம் நூற்பாவுக்கு உரையாசிரியர்கள் வரும் வண்டி தரும் வளவன் என்னும் எடுத்துக்காட்டுகின்றனர். மேற்கண்ட எடுத்துக்காட்டுகளில் நிலைமொழியீற்றில் மகரமும் வருமொழி முதலில் வகரமும் உள்ளன. இது போல நிலைமொழியீற்றில் மகரம் இருந்து வகர முதல் மொழியோடு புணரும் போது நிலைமொழியீற்றிலுள்ள மகரம் கால் மாத்திரையளவே ஒலிக்கும். இஃது ஒரு வகை மகரக்குறுக்கம். செய்யுள் இறுதிப் போலி மொழிவயின் னகார மகாரம் ஈர் ஒற்றாகும் என்பது தொல்காப்பியம். இதன்படி பாடல்களின் முடிவில் போலும் என்று வரும் சொல்லில் னகரமும் மகரமும் ஒன்றாகி போன்ம் என்று ஈரொற்றாக நிற்கும் எனக் கூறப்பட்டுள்ளது. இந்நிலையிலும் மகரம் தன் ஒலிப்பளவிலிருந்து குறைந்து ஒலிக்கும். இது மற்றொரு வகை மகரக்குறுக்கம் ஆகும். எடுத்துக்காட்டு உசாத்துணை இவற்றையும் பார்க்கவும் தமிழ் இலக்கணம் அடிக்குறிப்பு ஒலிப்பியல் சார்பெழுத்துகள்


e1e Published : 05 Apr 2020 06:22 PM Last Updated : 05 Apr 2020 06:22 PM இத்தாலி நாட்டின் நிலைமை நமக்கு வேண்டுமா என்று பேசியுள்ள விழிப்புணர்வு வீடியோவில் மீனா கேள்வி எழுப்பியுள்ளார். பல்வேறு திரையுலகப் பிரபலங்கள் மக்களுக்கு விழிப்புணர்வு ஏற்படுத்தும் வகையில் கரோனா வைரஸ் தொற்று தொடர்பாக பேசி வீடியோக்கள் வெளியிட்டு வருகிறார்கள். தற்போது மீனாவும் அந்தப் பட்டியலில் இணைந்துள்ளார். அவர் வெளியிட்டுள்ள விழிப்புணர்வு வீடியோவில் பேசியிருப்பதாவது: "அனைவருக்கும் வணக்கம். இந்த உலகத்தையே ஆட்டிப் படைத்துக் கொண்டிருக்கிற கரோனா வைரஸை கட்டுப்படுத்த அரசாங்கம் லாக் டவுன் செய்திருக்கிறது. ஆனால், நிறையப் பேர் அதை விளையாட்டாக எடுத்துக் கொண்டு வெளியே சுற்றிக் கொண்டிருக்கிறார்கள் என்று கேள்விப்படும் போதும், தொலைக்காட்சியில் பார்க்கும் போதும் வேதனையாக இருக்கிறது. இந்த மாதிரி அரசாங்கம் சொல்வதைக் கேட்காததால் மட்டுமே இத்தாலி, ஸ்பெயின் போன்ற நாடுகளில் எல்லாம் இப்போது நிலைமை ரொம்ப மோசமாக இருக்கிறது. தினமும் 1000-க்கும் மேற்பட்டவர்களுக்கு இந்த வைரஸ் பாதிப்பு இருந்தது. தினமும் நூற்றுக்கணக்கானவர்கள் இறந்து போகிறார்கள். அமெரிக்காவில் இரண்டரை லட்சத்துக்கும் மேற்பட்டவர்களுக்கு இந்த கோவிட் 19 வைரஸ் தொற்று இருக்கிறது. இந்த நிலைமை நமக்கு வேண்டுமா? இந்த நிலை நமக்கு வராமல் இருப்பதற்கு அரசாங்கம் சொல்வதைக் கேட்க வேண்டும். எவ்வளவு நேரம் வீட்டில் உட்காருவது, டிவி பார்ப்பது, போரடிக்கிறது என்று சொல்லாதீர்கள். வீட்டில் குழந்தைகள் இருந்தால் அவர்களுடன் விளையாடுங்கள். குழந்தைகளுக்குப் படிப்புச் சொல்லிக் கொடுங்கள், வீட்டு வேலைகள் பாருங்கள். சமைக்க உதவி செய்யுங்கள். யோகா உள்ளிட்ட பல விஷயங்கள் பொழுதுபோக்குவதற்கு உள்ளது. வீட்டிற்குள்ளேயே உட்கார்ந்தது இந்த உலகத்தையே காப்பாற்றும் வாய்ப்பு அடிக்கடி அனைவருக்கும் கிடைக்காது. காமெடி எல்லாம் ஒரு புறம் இருந்தாலும், நீங்கள் ஜாக்கிரதையாக இருந்தால் தான் உங்கள் குடும்பம் பாதுகாப்பாக, ஆரோக்கியமாக இருக்க முடியும். ஆகையால் வீட்டில் அனைவரும் பத்திரமாக, ஆரோக்கியமாக இருங்கள்” இவ்வாறு மீனா பேசியுள்ளார். தமிழ், தெலுங்கு மற்றும் மலையாளம் ஆகிய மொழிகளில் முன்னணி நாயகர்களுடன் நடித்திருப்பதால், 3 மொழிகளிலுமே விழிப்புணர்வு வீடியோவை வெளியிட்டுள்ளார் மீனா. அன்பு வாசகர்களே.... வரும் ஏப்ரல் 14 வரை வீட்டை விட்டு வெளியே வராமல் நமக்கு நாமே சமூக விலகல் ( Social Distancing) செய்து கொள்வோம். செய்தி ஊடகங்களின் வழியே உலகுடன் தொடர்பில் இருப்போம். பொதுவெளியில் இருந்து தனிமைப்படுத்திக் கொண்டு கரோனா பரவலைத் தடுப்பதில் நம் பங்கை முழுமையாக இந்த சமூகத்துக்கு அளிப்போம். CoVid-19 கரோனா தடுப்பு / விழிப்புணர்வு கையேடு - இலவசமாக டவுன்லோடு செய்து பயன்பெறுங்கள்! - வாசகர்கள் நலனில் அக்கறையுடன் இந்து தமிழ் திசை Sign up to receive our newsletter in your inbox every day!


திருப்பூர் வடக்கு


text: கட்டிடவகைகள் சிலவற்றின் பட்டியல் கீழே தரப்பட்டுள்ளது. இது சகல வகைகளையும் உள்ளடக்கிய முழுமையான பட்டியல் அல்ல. முழுமையான பட்டியலொன்றை உருவாக்குவதற்கான முதற்படியாகும். குறிப்பிட்ட தனிக் கட்டிடங்களுக்கு, கட்டிடங்களின் பட்டியல் பார்க்கவும். வர்த்தகக் கட்டிடங்கள்: வங்கி சந்தை அலுவலகம் கடை பேரங்காடி (Shopping mall) பங்குச்சந்தை(Stock exchange) பெருஞ்சந்தை(Supermarket) தொழில்துறை சார்ந்த கட்டிடங்கள்: தொழிற்சாலை குடியிருப்புகள்: அடுக்ககம் தங்கு விடுதிகள் வீடு கல்வி சார்ந்த கட்டிடங்கள்: கல்லூரி பாடசாலை பல்கலைக்கழகம் நூலகம் கண்காட்சியகங்கள் அருங்காட்சியகம் ஒவியக் காட்சியகங்கள் பொழுதுபோக்குக்குரிய கட்டிடங்கள்: கலையரங்கம் (Theater) நாடக அரங்கம் திறந்த அரங்கம் (Amphitheater) Concert hall திரையரங்கு Opera house ஒத்தின்னியம் அரச கட்டிடங்கள்: செயலகம் அரண்மனை நாடாளுமன்றம் மருத்துவம் சார்ந்த கட்டிடங்கள்: மருத்துவமனை படையினர் கட்டிடங்கள்: படைத்தளம் கோட்டை காவற்கோபுரம் களஞ்சியம்: கிட்டங்கி வாகனத் தரிப்பிடம்: பல்தளத் தரிப்பிடம் கொட்டகை விளையாட்டு தொடர்பான கட்டிடங்கள்: உடற்பயிற்சிக் கூடம் உள்ளக விளையாட்டரங்கு விளையாட்டு மைதானம் நீச்சல் குளங்கள் சமயம்சார்ந்த கட்டிடங்கள்: தேவாலயம்(Church) பசிலிக்கா பேராலயம் கட்டிடம்|சிற்றாலயம் இந்துக்கோயில் புத்தகோயில் குருதர்பார் மசூதி சமாதிகள்: பிரமிட் பயணம்: விடுதி(Hotel) Motel மடங்கள் பயணவழி மடங்கள் கோயில் மடங்கள் சந்தை மடங்கள் போக்குவரத்து நிலையங்கள்: வானூர்தி நிலையம் பேருந்து நிலையம் பாதாள தொடர்வண்டி நிலையம் தொடர்வண்டி நிலையம் துறைமுகம் கலங்கரை விளக்கம் வேறு பயன்பாட்டுக்குரிய கட்டிடங்கள்: மணிக்கூட்டுக் கோபுரம் கட்டிடக்கலை


source: fineweb

text: (ஏ.எச்.ஏ. ஹுஸைன்) கிழக்கு மாகாண முதலமைச்சர் செய்னுலாப்தீன் நஸீர் அஹமட்டினால் முன்வைக்கப்பட்ட உள்ளுராட்சி மன்றங்களை இணைத்து மேற்கொள்ளப்படும் விஷேட கொத்தணி வேலைத் திட்டத்தின் கீழ் வெருகல் பிரதேச சபை நிருவாகத்திற்குட்பட்ட 450 மீற்றர் நீளமான வட்டவான் வீதி செப்பனிடும் பணிகள் வெள்ளிக்கிழமை (ஓகஸ்ட் 12, 2016) இடம்பெற்றதாக பிரதேச சபைச் செயலாளர் எம்.எச். பாத்திமா ஷபீகா தெரிவித்தார். இந்த கொத்தணி வேலைத் திட்டத்தின் கீழ் கந்தளாய், சேருவில மற்றும் வெருகல் பிரதேச உள்ளுராட்சி மன்றங்கள் இணைந்து பணியாற்றின. இந்த மூன்று பிரதேச சபைகளின் ஆளணியினர் சுமார் 75 பேரும், இயந்திராதிகளும், உட்பட வெருகல் பிரதேச பொதுமக்களும் இணைந்து இந்த கொத்தணி சிரமதான வேலைத் திட்டத்தில் இணைந்து கொண்டார்கள் என்று வெருகல் பிரதேச சபையின் தலைமை லிகிதர் எம். தவமுரளீதரன் தெரிவித்தார். இந்த கொத்தணி வேலைத் திட்டத்தின் மூலம் செப்பனிடப்பட்ட வட்டவான் வீதி அப்பிரதேச மக்களின் போக்குவரத்தை இலகுபடுத்துவதற்குப் பேருதவியாக அமையும் என வெருகல் பிரதேச சபையின் சன சமூக அபிவிருத்தி உத்தியோகத்தர் பி. தினேஷ்குமார் தெரிவித்தார்.


ஹவாயில் வெடித்த எரிமலை கடலில் கலந்தது.. பசுபிக் பெருங்கடலுக்கு உருவாகி இருக்கும் பேராபத்து! ஹவாய்: ஹவாய் தீவில் உள்ள எரிமலை வெடித்து தற்போது பசிபிக் பெருங்கடலில் கலந்துள்ளது. கடலில் மிகவும் அதிக அளவில் லாவா குழம்புகள் கலந்துள்ளது. அமெரிக்க மாநிலங்களில் ஒன்றான ஹவாய் தீவில் உள்ள எரிமலை கடந்த இரண்டு வாரமாக வெடித்து நெருப்பை கக்கிக்கொண்டுள்ளது. நேற்று மூன்றாவது முறையாக வெடித்துள்ளது. இது மொத்தமாக வெடித்த காரணத்தால் மக்கள் அவர்கள் இருந்த பகுதியைவிட்டு வெளியேறினார்கள். இதற்காக அமெரிக்க அரசு மீட்பு படையை அனுப்பி இருந்தது. கடந்த இரண்டு வருடமாக மாறி மாறி வெடித்துக் கொண்டு இருந்த எரிமலை தற்போது மீண்டும் லாவா குழம்புகளை கக்கிக் கொண்டு வருகிறது.இன்னும் பல்லாயிர கணக்கான மக்கள் மீட்கப்பட முடியாமல் கஷ்டப்பட்டு வருகிறார்கள். இரண்டு வாரமாக வெடித்துக் கொண்டுள்ளது 1975ல் இருந்தே இந்த தீவில் எரிமலை வெடிக்கும் நிலையில் இருந்தது. முக்கியமாக கிலாயூ என்ற எரிமலைதான் அதிக வீரியத்துடன் காணப்பட்டது. தற்போது இந்த எரிமலைதான் வெடித்துள்ளது. அந்த வகையில் கிலாயூ எரிமலை இரண்டு வாரம் முன்பு வெடித்தது. இதனால் 100 க்கும் அதிகமான கட்டிடங்கள் இடிந்து தரைமட்டமாகி உள்ளது. 2500 பேர் வரை வெளியேற்றப்பட்டுள்ளனர். இதில் பலர் மரணம் அடைந்துள்ளனர். ஆனால் மீட்புபணி செய்ய முடியாததால், இறந்தவர்களின் எண்ணிக்கையை சரியாக வெளியிட முடியவில்லை. பசுபிக் பசுபிக் கடலில் ஓரம் இருக்கும் இந்த எரிமலை வெடித்ததால், முதலில் இது பசுபிக் கடலில் கலக்க வாய்ப்பு இருப்பதாக கூறப்பட்டது. ஆனால் இதுவரை பல முறை இந்த எரிமலை வெடித்து இருந்தாலும் ஒரு முறை கூட கடலில் எரிமலை குழம்புகள் கலந்ததே இல்லை. ஆனால் முதல்முறையாக தற்போது எரிமலை கடலுக்குள்ளும் கலந்துள்ளது. பெரிய அளவில், கடலில் நடுப்பகுதி வரை இந்த எரிமலை கலந்து உள்ளது. இதன் புகைப்படங்கள் வெளியாகி உள்ளது. எல்லாம் வந்தது இதனால் வெறும் நெருப்புக் குளம்புகள் மட்டுமில்லாமல், வெடித்து சிதறிய பாறை துண்டுகளும் கடலில் கலந்துள்ளது. எரிந்த கார், பைக், இரும்பு பொருட்கள், வீடுகள், சில மனித உடல்கள் என எல்லாம் கடலில் அப்படியே சென்று கலந்துள்ளது. இது கடல் பகுதியை மொத்தமாக மாசுபடுத்தியுள்ளதாக கூறப்படுகிறது. இதை எப்படி தடுப்பது என்று தெரியாமல் தீயணைப்பு படைவீரர்கள் குழம்பி வருகிறார்கள். நோய் இது இன்னொரு விதமான பாதிப்பையும் உருவாக்கியுள்ளது. இந்த நெருப்புக் குழம்புகள் நீரில் கலந்த உடன், பெரிய அளவில் நீர் ஆவியாகி உள்ளதால், அருகருகே நீராவி படலம் உருவாகி உள்ளது. இந்த நீராவி படலத்தில் மோசமான வாயுக்கள் இருப்பதாகவும், இதை சுவாசித்தால் பெரிய அளவில் மூச்சு சம்பந்தப்பட்ட நோய்கள் ஏற்பட வாய்ப்பு இருப்பதாகவும் கூறப்படுகிறது. இதனால் அந்த பகுதியில் இருக்கும் மக்களும் வெளியேற்றப்பட்டுள்ளனர். பொருத்தமான வரன் தேர்ந்தெடுக்க தமிழ் மேட்ரிமோனி - இன்றே பதிவு செய்யுங்கள , பதிவு இலவசம்!


text: எகிப்திய நாகரிகம் உலகின் மிகப் பழைய நாகரிகங்களுள் ஒன்று. இன்று காணக் கிடைக்கும் மிகப் பழைய கட்டிடங்கள் பல இப்பண்பாட்டைச் சேர்ந்தவையாகும். இக் கட்டிடங்களின் மூலம் எகிப்திய நாகரிகம் அடைந்திருந்த உயர் நிலை பற்றி அறியக் கூடியதாக உள்ளது. நைல் நதி பள்ளத்தாக்கு ஒரு பழமையான செல்வாக்கு பெற்ற நாகரிகத்தால் உருவாக்கப்பட்ட பண்டைய எகிப்திய கட்மைப்பு உள்ளிட்ட பல்வேறு கட்டமைப்புகளை கொண்டுள்ளது. இங்குள்ள பழமையான கீசாவின் பெரிய பிரமிடு மற்றும் கீசாவின் பெரிய ஸ்பிங்ஸ் ஆகியவை புகழ் பெற்ற கட்டிடக்கலை நினைவுச்சின்னங்களாகும். பண்டைய எகிப்து கட்டிடங்களில், மரம் பற்றாக்குறை காரணமாக, சூரிய வெப்பத்தில்-சுட்ட மண்செங்கல் மற்றும் கல் (முக்கியமாக சுண்ணாம்பு, மணற்பாறை மற்றும் கருங்கல் ஆகிய இரண்டு முக்கிய கட்டுமான பொருட்களை கணிசமான அளவு பயன்படுத்தினர். பழைய எகிப்து இராச்சிய மன்னர்கள் முதன்முதலாக கல்லறைகள் மற்றும் கோயில்கள் கட்டுவதற்கு கற்களைப் பயன்படுத்தினர். அரச அரண்மனைகள், கோட்டைகள், கோவில்கள், நகரங்களின் சுவர்கள் மற்றும் கோவில் வளாகங்களில் உள்ள துணை கட்டிடங்கள் கட்ட செங்கற்கற்களைப் பயன்படுத்தினர். கீசா பிரமிடுகளின் தொகுதி எகிப்தின் தலைநகரமான கெய்ரோவின் எல்லைப் பகுதியில் கீசாவின் மேட்டு நிலப் பகுதியில் அமைந்துள்ளது. பண்டைக்கால நினைவுச் சின்னங்களைக் கொண்ட இத்தொகுதி நைல் நதிக்கரையில் அமைந்துள்ள பழைய கிசா நகரத்திலிருந்து 8 கிமீ (5 மைல்) தொலைவில் உட்புறமாகப் பாலைவனப் பகுதியில் அமைந்துள்ளது. இது, கெய்ரோ நகர மத்தியில் இருந்து தென்மேற்காக சுமார் 25 கிமீ (15மைல்) தொலைவில் உள்ளது. இத்தொகுதியிலுள்ள ஒரு நினைவுச் சின்னமான கிசாவின் பெரிய பிரமிடே பழங்கால உலகின் ஏழு அதிசயங்களில் இன்றும் அழியாமல் இருக்கும் ஒரே அதிசயமாகும். இதனையும் காண்க ஜோசெர் பிரமிடு நெபெரிர்கரே பிரமிடு சகுரா பிரமிடு காப்ராவின் பிரமிடு செம்பிரமிடு வளைந்த பிரமிடு கருப்பு பிரமிடு கிளியோபாட்ராவின் ஊசி படக்காட்சிகள் மேற்கோள்கள் வெளி இணைப்புகள் Ancient Egyptian Architecture in a Nutshell – Video The History of Ancient Egypt's Architecture – Video Egyptian Civilisation- Architecture, Religion, Government and Contributions- Video பண்டைய எகிப்து எகிப்திய நாகரிகம் எகிப்தியக் கட்டிடக்கலை


text: காலக் கணிப்பில் சந்திரனுடைய இயக்கத்தை அடிப்படையாக வைத்துக் காலத்தைக் கணிக்கும் முறை சந்திரமானம் எனப்படும். சந்திர மாதம் சந்திரன் பூமியை முழுமையாகச் சுற்றிவர எடுக்கும் காலம் ஒரு சந்திர மாதம் ஆகும். இவ்வாறு சுற்றி வரும் போது பூமியிலிருந்து பார்ப்பவர்களுக்குச் சந்திரன் முற்றாகவே தெரியாத ஒரு நிலையிலிருந்து படிப்படியாக வளர்வது போல் தோற்றமளித்து முழு வட்டமாகத் தெரியும் நிலைக்கு வரும். பின்னர் அதன் உருவம் தேய்ந்து மீண்டும் முற்றும் தெரியாத நிலைக்கு வரும். இவ்வாறு முற்றும் தெரியாத நிலையுள்ள நாள் அமாவாசை எனப்படும். முழுமையாகத் தெரியும் நாள் பூரணை என்று அழைக்கப்படும். சந்திரன் பூமியை இவ்வாறு தொடர்ந்து சுற்றி வருவதனால் அமாவாசையும் பூரணையும் மாறி மாறி வருகின்றன. இரண்டு அடுத்தடுத்து வரும் அமாவாசைகளுக்கு இடப்பட்ட காலமும், அவ்வாறான இரண்டு பூரணைகளுக்கு இடைப்பட்ட காலமும் சமனான அளவு கொண்டவை. இந்தக் கால அளவு சந்திரன் பூமியை ஒரு முறை சுற்றிவர எடுக்கும் காலமான 29 நாட்கள் 12 மணி 44 நிமிடங்கள் 03 விநாடிகள் ஆகும். சந்திர மாதத்தைக் பயன்படுத்தும் முறைகளில் மாதத் தொடக்கம் கொள்வதில் இரண்டு முறைகள் கையாளப்படுகின்றன. ஒரு முறையில் அமாவாசையை மாதத் தொடக்கமாகக் கொள்ள, மற்ற முறை பூரணையை மாதத்தொடக்கமாகக் கொள்கிறது. முதல் முறை அமாந்த முறை என்றும், இரண்டாவது பூர்ணிமாந்த முறை என்றும் வழங்கப்படுகிறது. சந்திர மாதத்தின் உட்பிரிவு சந்திரனின் தேய்வதும், வளர்வதுமான தோற்றப்பாடு சந்திர மாதத்தை இயல்பாகவே இரு பிரிவுகளாக்குவதை அடிப்படையாகக் கொண்டு இந்துக்காலக் கணிப்பு முறையில், சந்திர மாதம் இருபிரிவுகளாகக் (பட்சம்) குறிப்பிடப்படுகின்றன. அமாவாசை தொடக்கம் அடுத்த பூரணை வரையிலான வளர்பிறைக் காலம் சுக்கில பட்சம் என்றும், பூரணையிலிருந்து அடுத்த அமாவாசை வரையான தேய்பிறைக்காலம் கிருஷ்ண பட்சம் என்றும் கூறப்படுகின்றது. இந்த ஒவ்வொரு பட்சமும் அமாவாசை, பூரணை நீங்கலாக 14 திதிகளாகப் பிரிக்கப்பட்டுள்ளன. இவையே சந்திர நாட்கள். இவற்றின் பெயர்கள் வருமாறு: அமாவாசை பிரதமை துதியை திருதியை சதுர்த்தி பஞ்சமி சஷ்டி சப்தமி அட்டமி நவமி தசமி ஏகாதசி துவாதசி திரியோதசி சதுர்த்தசி பூரணை ஆண்டுக் கணக்கும், சந்திரமானமும் இந்திய முறைகளில் சந்திர மாதப் பெயர்கள் அதிக மாதமும், அழிந்த மாதமும் இவற்றையும் பார்க்கவும் உசாத்துணைகள் வெளியிணைப்புகள் காலக்கணிப்பு முறைகள் இந்துக் காலக் கணிப்பு முறை


பெருநகர சென்னை மாநகராட்சிக்குட்பட்ட பகுதிகளில் கொரோனா வைரஸ் தொற்றுப் பரவலைத் தடுக்கும் நடவடிக்கையாக ஊரடங்கு அமலில் உள்ளது. கொரோனா வைரஸ் தொற்று தடுக்கும் பொருட்டு 144 தடை உத்தரவு பிறப்பிக்கப்பட்டுள்ளது. பொதுமக்களின் அத்தியாவசிய தேவைகளை பூர்த்தி செய்யும் மளிகை கடைகள், பால் கடைகள், மருந்தகங்கள், காய்கறி கடைகள் மற்றும் இறைச்சி கடைகள் குறிப்பிட்ட நேரங்களில் மட்டுமே இயங்கி வருகின்றன. இந்நிலையில், அத்தியாவசிய தேவைகளுக்காக பொதுமக்கள் அதிகம் கூடுவதை தவிர்க்கும் வகையில் தமிழ்நாடு வணிகர் சங்கங்களின் பேரமைப்புடன் இணைந்து நடமாடும் மளிகை மற்றும் காய்கறி கடைகள் ஆரம்பிக்கப்படும் என ஆணையர் பிரகாஷ் தெரிவித்துள்ளார். சென்னை மாநகராட்சிக்குட்பட்ட பகுதிகளில் பொதுமக்களுக்கு எந்த ஒரு இடையூறுமின்றி அத்தியாவசிய தேவைகளான காய்கறிகள் மற்றும் மளிகைப் பொருட்கள் எளிதில் கிடைக்கும் வகையில் பெருநகர சென்னை மாநகராட்சியின் சார்பில் தமிழ்நாடு வணிகர் சங்கங்களின் பேரமைப்புடன் இணைந்து நடமாடும் மளிகை மற்றும் காய்கறி அங்காடிகள் அமைப்பதற்கான ஆலோசனைக் கூட்டம் ஆணையாளர் பிரகாஷ் தலைமையில் இன்று(புதன்கிழமை) நடைபெற்றது. கூட்டத்தில், நியாயமான விலையில் பொதுமக்களுக்கு காய்கறிகள் மற்றும் மளிகைப் பொருட்கள் கிடைக்க சென்னை மாநகரம் முழுவதும் சுமார் 5,000 மூன்று சக்கர சைக்கிள்கள் மற்றும் 2000 சிறிய மோட்டார் வாகனங்களின் மூலம் நடமாடும் மளிகை மற்றும் காய்கறி அங்காடிகள் துவங்கப்படவுள்ளன. மேலும் இந்த வாகனங்களில் பெருநகர சென்னை மாநகராட்சியின் பதாகைகள் அமைக்கப்பட்டிருக்கும். சென்னை மாநகராட்சியின் சார்பில் வணிகர்களுக்கு சிறப்பு அடையாள அட்டை வழங்கப்படும். மேலும் இந்த வணிகர்களுக்கு அவர்களுடைய பகுதிகளிலிருந்து காய்கறி மற்றும் மளிகைப் பொருட்களை கொண்டு செல்ல ஏதுவாக அவர்களுக்கான வாகன போக்குவரத்திற்கான அடையாள அட்டையும் மாநகராட்சியின் சார்பில் வழங்கப்படும் எனவும் ஆணையர் பிரகாஷ் தெரிவித்துள்ளார். இந்த நடமாடும் காய்கறி மற்றும் மளிகை வாகனங்களில் செல்லும் வணிகர்கள் கையுறை, முகக்கவசங்கள் போன்ற பாதுகாப்பு உபகரணங்கள் அணிந்து கொண்டு விற்பனை செய்வார்கள் என்று தெரிவிக்கப்பட்டுள்ளது. (இந்தக் கட்டுரை பல்வேறு தரவுகளிலிருந்து தொகுக்கப்பட்டது.)


மின்னம்பலம்:பேரறிவாளனின் பரோல் நீட்டிக்கப்படுமா? பேரறிவாளனின் பரோல் நீட்டிக்கப்படுமா? முன்னாள் பிரதமர் ராஜீவ் காந்தி கொலை வழக்கில் ஆயுள் தண்டனை பெற்ற முருகன், சாந்தன் மற்றும் பேரறிவாளன் ஆகியோர் வேலூர் மத்திய சிறையிலும், முருகனின் மனைவி நளினி பெண்கள் சிறையிலும் அடைக்கப்பட்டுள்ளனர். இதில், பேரறிவாளன் வேலூர் மாவட்டம் ஜோலார்பேட்டையை சேர்ந்தவர். இவரது தந்தை குயில்தாசன் உடல் நலம் சரியில்லாமல் உள்ளார். எனவே, தந்தையை உடனிருந்து கவனிக்க வேண்டும் என்ற வேண்டுகோளை முன்வைத்து பேரறிவாளனை பரோலில் விட வேண்டும் என்று அவரது தாய் அற்புதம்மாள் தமிழக அரசுக்கு கோரிக்கை விடுத்திருந்தார். இதனையேற்று, கடந்த ஆகஸ்ட் மாதம் 24ஆம் தேதி ஒரு மாத பரோலில், பல்வேறு நிபந்தனைகளுடன் பேரறிவாளன் பலத்த போலீஸ் பாதுகாப்புடன் வீட்டுக்கு அழைத்து செல்லப்பட்டார். பின்னர் பரோல் முடிவடைய சில நாட்கள் இருந்த நிலையில், அவரது தந்தைக்கு மேலும் இரு அறுவைசிகிச்சைகள் மேற்கொள்ளவுள்ளதாகவும் எனவே பரோலை மேலும் ஒரு மாதத்துக்கு நீட்டிக்க வேண்டும் எனவும் தமிழக அரசுக்கு அற்புதம்மாள் மீண்டும் கோரிக்கை விடுத்தார். இதையடுத்து அவரது பரோல் அக்.24ஆம் தேதி வரை நீட்டிக்கப்படுவதாகத் தமிழக அரசு சார்பில் அரசாணை வெளியிடப்பட்டது. இதையடுத்து, உடல்நலக் குறைவால் பேரறிவாளனின் தந்தை குயில்தாசன், சென்னை ஆழ்வார்பேட்டையில் உள்ள தனியார் மருத்துவமனையில் கடந்த அக்.3ஆம் தேதி அனுமதிக்கப்பட்டார். இந்நிலையில், பேரறிவாளனின் பரோல் நாளையுடன் அக்.24ஆம் தேதியுடன் முடிவடைகிறது. நாளை மாலை5மணிக்குள் பேரறிவாளன் வேலூர் மத்திய சிறையில் அடைக்கப்பட வேண்டும். இதற்கிடையில், பேரறிவாளன் தாய் அற்புதம்மாள், கணவர் குயில்தாசன் உடல் நிலையைக் காரணம் காட்டி மீண்டும் பரோல் நீட்டிப்பு வழங்க வேண்டும் என 3வது முறையாக அரசுக்கு கோரிக்கை மனு அளித்துள்ளார். இதனை அரசு பரிசீலிக்குமா? இல்லையா? என்பது உறுதி செய்யப்படவில்லை. இந்நிலையில், பரோல் நீட்டிப்பு தொடர்பாக எந்த தகவலும் தங்களுக்கு வரவில்லை என சிறை வட்டாரம் தெரிவித்துள்ளது. எனவே நாளை மாலை பேரறிவாளன் சிறைக்கு கொண்டு வரப்படுவார். அதன் பிறகு அவருக்கு வழக்கமான மருத்துவ பரிசோதனை நடத்தப்படும். அதன் பின்னர் பரோல் வழங்கப்பட்டால் அவரை வீட்டுக்கு அனுப்பி வைக்க நடவடிக்கை எடுக்கப்படும் என சிறை அதிகாரிகள் தெரிவித்துள்ளனர்.


TikTok: டிக்டாக் செயலி தனிநபர்கள் தங்களின் திறமையையும் கற்பனைத் திறனையும் வெளிப்படுத்தக் கூடிய ஒன்றாக உள்ளது. வயது, ஆண் பெண் என்ற பாலின வேறுபாடு ஏதுமின்றி அனைவரும் இதில் தங்களின் திறமைகளை வெளிப்படுத்தி வருகின்றனர். அதில் சிறந்த 10 வீடியோக்களை தொகுத்து தருகிறோம். 1. நண்பனின் குணமறிந்த நண்பன் : லெப்ட்ல வரச் சொன்னா ரைட்டுல வருவான். 2. முதுக்கு பின்னாடி நண்பன் என்ன செஞ்சாலும் : நல்ல நண்பன் இப்படித்தான் இருப்பான் 3. என்னடா இது புது மிக்ஸிங்கா: சுமாரா இருக்கு ... 4. நண்பனுக்கா..!: இந்த கண்டென்டை லவ்வருக்காக செய்வாங்களே 5. தீனிப்பண்டாரம் : இதைக் காதலிச்சா கரை சேர முடியுமாtrending news சமீபத்திய தமிழ்நாட்டுச் செய்திகள் சென்னை செய்திகள், அரசியல், வர்த்தகம், தொழில்நுட்பம், கிரிக்கெட் ஆகியவற்றின் தலைப்புச் செய்திகள் என ஒவ்வொரு நிகழ்வுகளையும் பற்றி தமிழில் படிக்க Facebook மற்றும் ட்விட்டர் Twitter ஐ பின் தொடருங்கள்.


text: (முசலியூர்.கே.சி.எம்.அஸ்ஹர்) முசலி பிரதேசத்தைச் சேர்ந்த சிறுக்குளம், மேய்த்தன்வெளி வீதி, முசலி புதுவெளி வீதி, வேப்பங்குளம்பிச்சை வாணிபன்குளவீதி, புதுவெளி வீதி போன்றவற்றின் தற்போதைய நிலைமையை நேரடியாகப் பார்க்கும் போது மிகவும் கவலையாக உள்ளது. இப்பிரதேச வீதிகள் 1990ற்குமுன் அகலமானதாகவே இருந்தன. இவ்வீதிகள் குளக்கட்டின் மேலாகவும், அருகாமையிலும் அமைந்திருந்ததை யாவரும் அறிவர். குளக்கட்டிற்கு இணையாகச் சென்ற வீதிகள் இல்லாதொழிக்கப்பட்டு குளக்கட்டு வீதியாக மாற்றப்பட்டுள்ளது. (உ-ம்) புதவெளிவீதி, குளங்களை கொந்த்ராத்து எடுத்தவர்கள் குளக்கட்டை மிகவும் ஒடுக்கமாக அமைத்துள்ளமையால் வாகனங்கள் செல்வது மிகவும் சிரமமாக இருப்பதுடன் இரு வாகனங்கள் முந்திச்செல்ல இடம் வழங்க முடியாத நிலைமையும் உள்ளது. ஆகவே, இப்பிரதேச வீதிகளின் உண்மை நிலைமைகளை வடமாகாண அமைச்சர் டெனீஸ்வரன், வடமாகாண சபை உறுப்பினர் றிப்கான் பதியுதீனுடன் இணைந்து நேரடியாக களவிஜயம் செய்து குறித்த வீதிகளை சிறப்பாகப் புனரமைத்துத் தருமாறு பாதிக்கப்பட்ட கிராம மக்கள் கோரிக்கை விடுகின்றனர்.